Številka: IPP 007-204/2021/

Ljubljana, 27. 8. 2021

GENERALNI SEKRETARIAT VLADE

REPUBLIKE SLOVENIJE

Gp.gs@gov.si

ZADEVA: Popravek gradiva št. 1 – Predlog Zakona o spremembah in dopolnitvah Zakona o igrah na srečo

**1. Navedba gradiva, ki se popravlja**

Predlog Zakona o spremembah in dopolnitvah Zakona o igrah na srečo

**2. Besedilo popravkov**

Na podlagi pripomb SIST in MGRT se v 1. členu novele, v notifikacijski klavzuli navede pravilen sklic na Uredbo (EU) 515/2019. V 3. členu se v redakcijskem popravku popravi sklicevanje na prejšnji odstavek tega člena. V 8. členu novele se upoštevajo pripombe FURS in se zaradi odprave omejitve, da klasične igre na srečo in stave lahko prireja le delniška družba, izrazu delničar v prvem odstavku doda še izraz lastnik poslovnega deleža, v primeru, da ne gre za delniško družbo. V 9. členu novele se izrazi delnice in delničarji dopolnijo še z izrazi poslovni deleži in lastniki poslovnih deležev. V 16. členu se v 52.a členu konkretno navede, da so stave vrsta klasičnih iger na srečo, zaradi obdavčitve pa se v novem 52.d členu bolj določno navede, da se tekmovanja s kopitarji prirejajo v skladu z določbami tega zakona, ki veljajo za občasno prirejanje klasičnih iger na srečo. V 17. členu se prirejanje stav dodatno črta tudi v petem odstavku 53. člena zakona. V 36. členu se zaradi ukinitve licenc v sedmi alineji prvega odstavka iz nalog nadzornega organa črta obveznost vodenja podatkov o osebah, ki so pridobile licenco. V 39. členu se v kazenskih določbah prilagodi besedilo in se izrazu delnice, doda še besedilo lastniški deleži.

V zvezi z navedenimi popravki so popravljene tudi uvodne obrazložitve in obrazložitve k posameznim členom predloga zakona.

 mag. Kristina Šteblaj

državna sekretarka

Priloga:

* čistopis vladnega gradiva.

|  |  |
| --- | --- |
| Številka: IPP 007-204/2021/ |  |
| Ljubljana, 27. 8. 2021 |  |
| EVA 2021-1611-0012 |  |
| GENERALNI SEKRETARIAT VLADE REPUBLIKE SLOVENIJEGp.gs@gov.si |  |
| **ZADEVA: Predlog Zakona o spremembah in dopolnitvah Zakona o igrah na srečo – predlog za obravnavo** |
| **1. Predlog sklepov vlade:** |
| Na podlagi drugega odstavka 2. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14 in 55/17) je Vlada Republike Slovenije na … seji dne … pod točko ... sprejela naslednji SKLEPVlada Republike Slovenije je določila besedilo predloga Zakona o spremembah in dopolnitvah Zakona o igrah na srečo ter ga pošilja v obravnavo Državnemu zboru Republike Slovenije. Priloga sklepa:* predlog zakona.

Sklep prejmejo:* Državni zbor Republike Slovenije,
* Ministrstvo za finance,
* Služba Vlade Republike Slovenije za zakonodajo.
 |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:** |
| / |
| **3.a Osebe, odgovorne za strokovno pripravo in usklajenost gradiva:** |
| * Urška Cvelbar, generalna direktorica Direktorata za finančni sistem,
* mag. Marjan Divjak, generalni direktor Direktorata za zakladništvo,
* Miha Pogačar, vodja Sektorja za bančništvo,
* Bojan Briški, sekretar,
* Jelka Jerina Mandič, podsekretarka.
 |
| **3.b Zunanji strokovnjaki, ki so sodelovali pri pripravi dela ali celotnega gradiva:** |
| Pri pripravi predloga zakona zunanji strokovnjaki oziroma pravne osebe niso sodelovali. |
| **4. Predstavniki vlade, ki bodo sodelovali pri delu državnega zbora:** |
| * Mag. Andrej Šircelj, minister za finance,
* mag. Kristina Šteblaj, državna sekretarka,
* dr. Katja Lautar, državna sekretarka,
* mag. Maja Hostnik Kališek, državna sekretarka,
* mag. Marjan Divjak, generalni direktor Direktorata za zakladništvo,
* Urška Cvelbar, generalna direktorica Direktorata za finančni sistem,
* Miha Pogačar, vodja Sektorja za bančništvo
* Bojan Briški, sekretar,
* Jelka Jerina Mandič, podsekretarka
 |
| 5. Kratek povzetek gradiva: |
| Poglavitni cilj, ki ga predlagatelj želi doseči s predlogom novele Zakona o igrah na srečo, je vzpostavitev pravnega okvira, ki bo na transparenten način omogočil dodelitev koncesij za trajno prirejanje klasičnih iger na srečo in za prirejanje posebnih iger na srečo, na podlagi javnega razpisa. Vlada Republike Slovenije bo po izvedbi vsakokratnega javnega razpisa koncesije za prirejanje posebnih iger na srečo in klasičnih iger na srečo, dodelila na podlagi kriterijev, določenih v Zakonu o igrah na srečo (v nadaljnjem besedilu: ZIS). Poleg tega se s predlaganimi spremembami in dopolnitvami ZIS določi, da klasične igre na srečo, ki jih trenutno lahko prirejata samo dva prireditelja lahko prireja največ pet prirediteljev pri čemer se podrobneje opredelijo pogoji za pridobitev koncesije za prirejanje stav, odpravijo se statusno pravne omejitve pri gospodarskih družbah za pridobitev koncesije, na novo se določi najnižja stopnja koncesije dajatve za prirejanje klasičnih iger na srečo, prirejanje drugih vrst posebnih iger na srečo v igralnicah in prirejanje iger na srečo v igralnih salonih, določi se višji znesek ustanovitvenega kapitala za koncesionarje, ki prirejajo igre na srečo, odpravijo se licence za delo v dejavnosti in uskladijo kazenske določbe glede višine glob.Poglavitne rešitve predloga zakona so:* koncesije za trajno prirejanje klasičnih iger na srečo in za prirejanje posebnih iger na srečo se bodo dodeljevale na podlagi javnega razpisa. Vlada Republike Slovenije bo na podlagi javnih razpisov, ki bodo objavljeni najmanj trikrat letno, odločala o vlogah za dodelitev koncesije za prirejanje posebnih in klasičnih iger na srečo. Vlada bo o dodelitvi koncesije odločala na podlagi kriterijev, določenih v ZIS;
* klasične igre na srečo bo lahko prirejalo največ pet prirediteljev. Za stave, kot specifično vrsto klasičnih iger na srečo se določijo posebni pogoji za pridobitev koncesije in podrobnejši pogoji za prirejanje stav;
* določa se razpon obdobij, za katere se dodeli oziroma podaljša koncesija za trajno prirejanje klasičnih iger na srečo in koncesija za prirejanje posebnih iger na srečo;
* odpravijo se statusno pravne omejitve, ki so določale obliko gospodarske družbe za pridobitev koncesije za prirejanje posebnih iger na srečo, in zahteva po sedežu gospodarske družbe v Republiki Sloveniji za prirejanje posebnih iger na srečo;
* pri koncesionarjih, ki prirejajo posebne igre na srečo v igralnicah, se odpravi večina omejitev, vezanih na lastništvo koncesionarja. Na novo se določi, da neposredni ali posredni delež Republike Slovenije v lastništvu koncesionarja ne sme biti manjši od 25% +1 delnice v primeru delniške družbe in ne sme biti manjši od 51 % v poslovnem deležu druge oblike gospodarske družbe;
* določi se najnižja stopnja koncesijske dajatve za trajno prirejanje klasičnih iger na srečo in prirejanje drugih vrst posebnih iger na srečo v igralnicah v višini 5 % od osnove in za prirejanje posebnih iger na srečo v igralnih salonih v višini 20 % od osnove;
* določi se vsebina vloge za izdajo soglasja za prenos lastniških deležev pri koncesionarjih, ki prirejajo posebne igre na srečo;

 * zviša se minimalni znesek osnovnega kapitala, ki ga morajo zagotavljati prireditelji posebnih iger na srečo, in pa zviša najmanjše število igralnih avtomatov, ki morajo biti nameščeni v igralnem salonu;
* kot razlog za prenehanje koncesije se dodatno opredeli kršitve, ugotovljene z odločbo nadzornega organa, ki v predpisanem roku niso bile odpravljene;
 |
| **6. Presoja posledic za:** |
| a) | javnofinančna sredstva nad 40.000 EUR v tekočem in naslednjih treh letih | NE |
| b) | usklajenost slovenskega pravnega reda s pravnim redom Evropske unije | NE |
| c) | administrativne posledice | DA |
| č) | gospodarstvo, zlasti mala in srednja podjetja ter konkurenčnost podjetij | DA |
| d) | okolje, vključno s prostorskimi in varstvenimi vidiki | NE |
| e) | socialno področje | NE |
| f) | dokumente razvojnega načrtovanja:* nacionalne dokumente razvojnega načrtovanja
* razvojne politike na ravni programov po strukturi razvojne klasifikacije programskega proračuna
* razvojne dokumente Evropske unije in mednarodnih organizacij
 | NE |
| **7.a Predstavitev ocene finančnih posledic nad 40.000 EUR:**(Samo če izberete DA pod točko 6.a.) |

|  |
| --- |
| I. Ocena finančnih posledic, ki niso načrtovane v sprejetem proračunu |
|  | Tekoče leto (t) | t + 1 | t + 2 | t + 3 |
| Predvideno povečanje (+) ali zmanjšanje (**–**) prihodkov državnega proračuna  |  |  |  |  |
| Predvideno povečanje (+) ali zmanjšanje (**–**) prihodkov občinskih proračunov  |  |  |  |  |
| Predvideno povečanje (+) ali zmanjšanje (**–**) odhodkov državnega proračuna  |  |  |  |  |
| Predvideno povečanje (+) ali zmanjšanje (**–**) odhodkov občinskih proračunov |  |  |  |  |
| Predvideno povečanje (+) ali zmanjšanje (**–**) obveznosti za druga javnofinančna sredstva |  |  |  |  |
| II. Finančne posledice za državni proračun |
| II.a Pravice porabe za izvedbo predlaganih rešitev so zagotovljene: |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke | Znesek za tekoče leto (t) | Znesek za t + 1 |
|  |  |  |  |  |
|  |  |  |  |  |
| SKUPAJ |  |  |
| II.b Manjkajoče pravice porabe bodo zagotovljene s prerazporeditvijo: |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke  | Znesek za tekoče leto (t) | Znesek za t + 1  |
|  |  |  |  |  |
|  |  |  |  |  |
| SKUPAJ |  |  |
| II.c Načrtovana nadomestitev zmanjšanih prihodkov in povečanih odhodkov proračuna: |
| Novi prihodki | Znesek za tekoče leto (t) | Znesek za t + 1 |
|  |  |  |
|  |  |  |
|  |  |  |
| SKUPAJ |  |  |
| **OBRAZLOŽITEV:**1. **Ocena finančnih posledic, ki niso načrtovane v sprejetem proračunu**

V zvezi s predlaganim vladnim gradivom se navedejo predvidene spremembe (povečanje, zmanjšanje):* prihodkov državnega proračuna in občinskih proračunov,
* odhodkov državnega proračuna, ki niso načrtovani na ukrepih oziroma projektih sprejetih proračunov,
* obveznosti za druga javnofinančna sredstva (drugi viri), ki niso načrtovana na ukrepih oziroma projektih sprejetih proračunov.
1. **Finančne posledice za državni proračun**

Prikazane morajo biti finančne posledice za državni proračun, ki so na proračunskih postavkah načrtovane v dinamiki projektov oziroma ukrepov:**II.a Pravice porabe za izvedbo predlaganih rešitev so zagotovljene:**Navedejo se proračunski uporabnik, ki financira projekt oziroma ukrep; projekt oziroma ukrep, s katerim se bodo dosegli cilji vladnega gradiva, in proračunske postavke (kot proračunski vir financiranja), na katerih so v celoti ali delno zagotovljene pravice porabe (v tem primeru je nujna povezava s točko II.b). Pri uvrstitvi novega projekta oziroma ukrepa v načrt razvojnih programov se navedejo:* proračunski uporabnik, ki bo financiral novi projekt oziroma ukrep,
* projekt oziroma ukrep, s katerim se bodo dosegli cilji vladnega gradiva, in
* proračunske postavke.

Za zagotovitev pravic porabe na proračunskih postavkah, s katerih se bo financiral novi projekt oziroma ukrep, je treba izpolniti tudi točko II.b, saj je za novi projekt oziroma ukrep mogoče zagotoviti pravice porabe le s prerazporeditvijo s proračunskih postavk, s katerih se financirajo že sprejeti oziroma veljavni projekti in ukrepi.**II.b Manjkajoče pravice porabe bodo zagotovljene s prerazporeditvijo:**Navedejo se proračunski uporabniki, sprejeti (veljavni) ukrepi oziroma projekti, ki jih proračunski uporabnik izvaja, in proračunske postavke tega proračunskega uporabnika, ki so v dinamiki teh projektov oziroma ukrepov ter s katerih se bodo s prerazporeditvijo zagotovile pravice porabe za dodatne aktivnosti pri obstoječih projektih oziroma ukrepih ali novih projektih oziroma ukrepih, navedenih v točki II.a.**II.c Načrtovana nadomestitev zmanjšanih prihodkov in povečanih odhodkov proračuna:**Če se povečani odhodki (pravice porabe) ne bodo zagotovili tako, kot je določeno v točkah II.a in II.b, je povečanje odhodkov in izdatkov proračuna mogoče na podlagi zakona, ki ureja izvrševanje državnega proračuna (na primer priliv namenskih sredstev EU). Ukrepanje ob zmanjšanju prihodkov in prejemkov proračuna je določeno z zakonom, ki ureja javne finance, in zakonom, ki ureja izvrševanje državnega proračuna. |
| **7.b Predstavitev ocene finančnih posledic pod 40.000 EUR:**Predlagano gradivo nima finančnih posledic za državni proračun. |
| **8. Predstavitev sodelovanja z združenji občin:** |
| Vsebina predloženega gradiva (predpisa) vpliva na:* + pristojnosti občin,
	+ delovanje občin,
	+ financiranje občin.
 | NE |
| Gradivo (predpis) je bilo poslano v mnenje: * Skupnosti občin Slovenije SOS: DA/NE
* Združenju občin Slovenije ZOS: DA/NE
* Združenju mestnih občin Slovenije ZMOS: DA/NE

Predlogi in pripombe združenj so bili upoštevani:* v celoti,
* večinoma,
* delno,
* niso bili upoštevani.

Bistveni predlogi in pripombe, ki niso bili upoštevani. |
| **9. Predstavitev sodelovanja javnosti:** |
| Gradivo je bilo predhodno objavljeno na spletni strani predlagatelja: 15. 2. 2021 | DA |
|  |
|  |
| **10. Pri pripravi gradiva so bile upoštevane zahteve iz Resolucije o normativni dejavnosti:** | DA |
| **11. Gradivo je uvrščeno v delovni program vlade:** | DA |
|   mag. Kristina Šteblaj državna sekretarkaPriloge:* predlog sklepa Vlade Republike Slovenije,
* predlog Zakona o spremembah in dopolnitvah Zakona o igrah na srečo,
* mnenje Službe Vlade RS za zakonodajo št. 461-13/2021/2 z dne 17. 6. 2021,
* mnenje Službe Vlade RS za zakonodajo št. 461-3/2021/7 z dne 2.7. 2021,
* odgovor na mnenje Službe Vlade RS za zakonodajo št. IPP 007-204/2021 z dne 23.6.2021,
* MSP test.
 |

PRILOGA 1

PREDLOG SKLEPA

Številka:

Ljubljana,

Na podlagi drugega odstavka 2. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14 in 55/17) je Vlada Republike Slovenije na … seji dne … pod točko ... sprejela naslednji

SKLEP

Vlada Republike Slovenije je določila besedilo predloga Zakona o spremembah in dopolnitvah Zakona o igrah na srečo ter ga pošilja v obravnavo Državnemu zboru Republike Slovenije.

Mag. Janja Garvas Hočevar

Vršilka dolžnosti generalnega sekretarja

Priloga sklepa:

* predlog zakona.

Prejmejo:

* Državni zbor Republike Slovenije,
* Ministrstvo za finance,
* Služba Vlade Republike Slovenije za zakonodajo.

 **PREDLOG**

**ZAKON O SPREMEMBAH IN DOPOLNITVAH ZAKONA O IGRAH NA SREČO**

**I. UVOD**

1. **OCENA STANJA IN RAZLOGI ZA SPREJETJE PREDLOGA ZAKONA**

Prirejanje iger na srečo v Republiki Sloveniji ureja Zakon o igrah na srečo (Uradni list RS, št. 14/11 – uradno prečiščeno besedilo, 108/12, 11/14 – popr. in 40/14 – ZIN-B; v nadaljnjem besedilu: ZIS), ki je bil sprejet že leta 1995 in zatem večkrat spremenjen. Zadnja sprememba sistemskega zakona v letu 2012 je posledica ukinitve Urada RS za nadzor prirejanja iger na srečo ter prenosa njegovih pristojnosti na Ministrstvo za finance in Finančno upravo Republike Slovenije.

Evropska komisija je v zvezi z zahtevo o sedežu družbe, ki prireja igre na srečo v Republiki Sloveniji, v pilotnem projektu Evropske unije EU PILOT 3774/12/MAR že opozorila Republiko Slovenijo na prejšnje sodbe Sodišča Evropske unije (v nadaljnjem besedilu: sodišče), v katerih je to že presodilo, da je pogoj za ustanovitev stalne poslovne enote ali hčerinske družbe v državi članici, v kateri se opravlja storitev, v neposrednem nasprotju s svobodo opravljanja storitev, saj v tej državi podjetjem s sedežem v drugih državah članicah onemogoča opravljanje storitev. Poleg tega je poudarilo, da je zahteva po stalni instituciji, če obvezno dovoljenje pomeni omejitev svobode opravljanja storitev, dejansko zanikanje tudi te svoboščine. Da bi bila taka zahteva dovoljena, je treba dokazati, da pomeni nujni pogoj za dosego iskanega cilja[[1]](#footnote-1). Sodišče je v zvezi z zahtevo o sedežu tudi razsodilo, da je dosledna izključitev poslovnih subjektov s sedežem v drugi državi članici nesorazmerna, saj presega to, kar je nujno za boj proti kriminalu. Za nadzor njihovih dejavnosti in računov so namreč na voljo različna sredstva[[2]](#footnote-2). Poleg tega je sodišče v sodbi v zadevi Dickinger Ömer[[3]](#footnote-3) navedlo, da je zahteva o sedežu omejitev, ki povzroča diskriminacijo, zato jo je mogoče upravičiti le na podlagi varstva javnega reda, javne varnosti ali javnega zdravja, pri čemer iz ustaljene sodne prakse izhaja, da izraz javni red domneva dejansko in dovolj resno grožnjo, ki vpliva na temeljni interes družbe in ga je treba ozko razlagati, če se z njim utemeljuje izjema od temeljnega načela Pogodbe o delovanju Evropske unije.

Poglavitni cilj, ki ga predlagatelj želi doseči s predlogom novele Zakona o igrah na srečo, je vzpostavitev pravnega okvira, ki bo omogočal pregledno dodelitev koncesij za trajno prirejanje klasičnih iger na srečo in za prirejanje posebnih iger na srečo, in sicer na podlagi javnega razpisa. Vlada Republike Slovenije bo po izvedbi vsakokratnega javnega razpisa koncesije za trajno prirejanje klasičnih iger na srečo in za prirejanje posebnih iger na srečo dodelila na podlagi meril, določenih v ZIS. Poleg tega se s predlaganimi spremembami in dopolnitvami ZIS poveča število prirediteljev klasičnih iger na srečo iz trenutnih dveh prirediteljev, ki lahko trajno prirejata klasične igre na srečo, na pet prirediteljev. Ob tem se za prirejanje stav, kot specifične vrste klasičnih iger na srečo predpišejo posebni pogoji za pridobitev koncesije in določijo podrobnejši pogoji za prirejanje stav. Odpravijo se statusnopravne omejitve pri gospodarskih družbah za pridobitev koncesije, na novo se določijo najnižja stopnja koncesije za prirejanje klasičnih iger na srečo in za prirejanje drugih vrst posebnih iger na srečo v igralnicah in prirejanja iger na srečo v igralnih salonih, določi se višji znesek ustanovitvenega kapitala za koncesionarje, ki prirejajo igre na srečo, odpravijo se licence za delo v dejavnosti prirejanja posebnih iger na srečo in uskladijo kazenske določbe glede višine glob.

**Poglavitne rešitve predloga zakona so:**

* koncesije za trajno prirejanje klasičnih iger na srečo in za prirejanje posebnih iger na srečo se bodo dodeljevale na podlagi javnega razpisa. Vlada Republike Slovenije bo na podlagi javnih razpisov, ki bodo objavljeni najmanj trikrat letno, odločala o vlogah za dodelitev koncesij. Vlada bo o dodelitvi koncesije odločala na podlagi meril, določenih v ZIS;
* klasične igre na srečo bo lahko namesto dosedanjih dveh lahko prirejalo največ pet prirediteljev. Za stave, kot specifično vrsto klasičnih iger na srečo se določijo posebni pogoji za pridobitev koncesije in podrobnejši pogoji za prirejanje stav;
* določa se razpon obdobij, za katere se dodeli oziroma podaljša koncesija za trajno prirejanje klasičnih iger na srečo in koncesija za prirejanje posebnih iger na srečo;
* odpravijo se statusnopravne omejitve za pridobitev koncesije za prirejanje posebnih iger na srečo in zahteva po sedežu gospodarske družbe v Republiki Sloveniji;
* pri koncesionarjih, ki prirejajo posebne igre na srečo v igralnicah, se odpravi večina omejitev, vezanih na lastništvo koncesionarja. Na novo se določi, da neposredni ali posredni delež Republike Slovenije v lastništvu koncesionarja ne sme biti manjši od 25 % + 1 delnice v primeru delniške družbe in ne sme biti manjši od 51 % v poslovnem deležu druge oblike gospodarske družbe;
* določi se najnižja stopnja koncesije dajatve za trajno prirejanje klasičnih iger na srečo in prirejanje drugih vrst posebnih iger na srečo v igralnicah v višini 5 % od osnove in za prirejanje posebnih iger na srečo v igralnih salonih v višini 20 % od osnove;
* določi se vsebina vloge za izdajo soglasja za prenos lastniških deležev pri koncesionarjih, ki prirejajo posebne igre na srečo;

* zviša se minimalni znesek osnovnega kapitala, ki ga morajo zagotavljati prireditelji posebnih iger na srečo, in zviša se najmanjše število igralnih avtomatov, ki morajo biti nameščeni v igralnem salonu;
* kot razlog za prenehanje koncesije se dodatno opredelijo kršitve, ugotovljene z odločbo nadzornega organa, ki v predpisanem roku niso bile odpravljene;
* zaradi odprave upravnih ovir se ukinejo licence za delo v dejavnosti prirejanja posebnih iger na srečo;
* kazenske določbe glede predpisane višine glob se uskladijo s predpisi, ki urejajo postopek o prekršku, tako da se določijo višje globe za srednje in velike gospodarske družbe.

1. **CILJI, NAČELA IN POGLAVITNE REŠITVE PREDLOGA ZAKONA**

**2.1 Cilji**

Temeljni cilj predloga zakona je vzpostavitev pravnega okvira, ki bo omogočil na podlagi javnega razpisa pregledno dodelitev koncesij za prirejanje iger na srečo. Vlada Republike Slovenije bo v skladu z njim najmanj trikrat na leto izvedla javni razpis za dodelitev koncesij. Ob izvedbi vsakokratnega razpisa bo lahko vlada glede na oceno stanja na področju prirejanja iger na srečo ocenila potrebo po morebitni dodelitvi novih koncesij in izmed prijavljenih kandidatov po merilih, določenih v zakonu, izbrala najprimernejšega kandidata, ki mu bo dodeljena koncesija.

Na področju prirejanja klasičnih iger na srečo se odpravi obstoječi duopolni sistem, ko sta klasične igre na srečo lahko trajno prirejala največ dva prireditelja. Skladno s predlogom zakona, bo klasične igre na srečo lahko trajno prirejalo največ pet prirediteljev. Za stave, kot specifično vrsto klasičnih iger na srečo se predpišejo posebni pogoji za pridobitev koncesije in določijo podrobnejši pogoji za prirejane te vrste klasičnih iger na srečo.

Z odpravo zahteve, da ima družba, ki želi pridobiti koncesijo za prirejanje posebnih iger na srečo, sedež v Republiki Sloveniji, se pravna ureditev prirejanja iger na srečo uskladi s pravnim redom Evropske unije ob upoštevanju sodne prakse Sodišča Evropske unije. V povezavi s tem se odpravijo tudi statusnopravne omejitve glede oblike gospodarske družbe in se pri koncesionarjih, ki prirejajo posebne igre na srečo v igralnicah, odpravi večina omejitev, vezanih na lastništvo koncesionarja. Na novo se določi, da neposredni ali posredni delež Republike Slovenije v lastništvu koncesionarja ne sme biti manjši od 25 % + 1 delnice v primeru delniške družbe in ne sme biti manjši od 51 % v poslovnem deležu druge oblike gospodarske družbe. Glede na dejstvo, da zakon do zdaj ni predpisoval stopnje koncesijske dajatve oziroma ni predpisoval najnižjih stopenj koncesijske dajatve, se določi najnižja stopnja koncesije dajatve za trajno prirejanje klasičnih iger na srečo in prirejanje drugih vrst posebnih iger na srečo v igralnicah v višini 5 % od osnove in za prirejanje posebnih iger na srečo v igralnih salonih v višini 20 % od osnove.

**2.2 Načela**

* **Načelo preglednosti in predvidljivosti**

V skladu s tem načelom prinaša predlog zakona v primerjavi s sedanjo ureditvijo spremembe pri dodeljevanju koncesij za trajno prirejanje klasičnih iger na srečo in za prirejanje posebnih iger na srečo. Predlagana pravna ureditev uvaja javni razpis, ki ga razpiše ministrstvo, pristojno za finance, in se izvede trikrat letno. S povečanjem števila prirediteljev klasičnih iger na srečo, se vzpostavlja dodatna konkurenca na trgu klasičnih iger na srečo, kar bo pripomoglo k izboljšanju ponudbe in zviševanju prihodkov od klasičnih iger na srečo. Določijo se tudi najnižje stopnje za obračun koncesijske dajatve za trajno prirejanje klasičnih iger na srečo in prirejanje drugih vrst posebnih iger na srečo v igralnicah v višini 5 % od osnove in za prirejanje posebnih iger na srečo v igralnih salonih v višini 20 % od osnove. Poleg tega se zviša minimalni znesek osnovnega kapitala, ki ga morajo zagotavljati prireditelji posebnih iger na srečo, in zviša najmanjše število igralnih avtomatov, ki morajo biti nameščeni v igralnem salonu.

* **Načelo skrbnega in učinkovitega nadzora**

To načelo zahteva, da za zagotavljanje, da prirejanje iger na srečo poteka v urejenem in nadzorovanem okolju, opravlja nadzor nad tem področjem ustrezno usposobljeni nadzorni organ, ki mu zakon daje možnosti za izrekanje ukrepov nadzora, s katerimi se lahko učinkovito doseže namen nadzora. Kot razlog za prenehanje koncesije se dodatno opredelijo kršitve, ugotovljene z odločbo nadzornega organa, ki v predpisanem roku niso bile odpravljene. Poleg tega se kazenske določbe glede predpisane višine glob uskladijo s predpisi, ki urejajo postopek o prekršku, tako da se določijo višje globe za srednje in velike gospodarske družbe.

Podredno je bilo pri pripravi predloga zakona upoštevano načelo odprave upravnih ovir v delu, ki ureja izdajo dovoljenja (licence) za delo v dejavnosti prirejanja posebnih iger na srečo. Odprava licenc je v skladu s smernicami Evropske komisije in Mednarodnega denarnega sklada, po katerih je treba zmanjšati število reguliranih poklicev, saj je tovrstna ureditev upravna ovira pri zaposlovanju in zvišuje stroške dela.

* **Načelo uskladitve pravnega reda Republike Slovenije s pravnim redom Evropske unije**

Predlog zakona odpravlja zahtevo po sedežu na območju Republike Slovenije za gospodarske družbe, ki lahko pridobijo koncesijo za prirejanje posebnih iger na srečo.

**2.3 Poglavitne rešitve**

Poglavitne rešitve predloga zakona so povezane z vzpostavitvijo pravnega okvira, ki bo pregledno omogočil dodelitev koncesij za prirejanje iger na srečo na podlagi javnega razpisa. Predlog zakona tako določa, da vlada najmanj trikrat na leto izvede javni razpis.

Zvišuje se število prirediteljev, ki lahko trajno prirejajo klasične igre na srečo. Klasične igre na srečo bo lahko namesto dosedanjih dveh, lahko prirejalo največ pet prirediteljev. Za stave, kot specifično vrsto klasičnih iger na srečo se določijo posebni pogoji za pridobitev koncesije in podrobnejši pogoji za prirejanje stav.

Odpravlja se zahteva po sedežu za gospodarske družbe, ki želijo pridobiti koncesijo za prirejanje posebnih iger na srečo v Republiki Sloveniji, saj je ta ob določenih pogojih v nasprotju s 56. členom Pogodbe o delovanju Evropske unije, ki zagotavlja svobodno opravljanje storitev na notranjem trgu. Poleg tega se določi razpon obdobij, za katere se dodeli oziroma podaljša koncesija za trajno prirejanje klasičnih iger na srečo in koncesija za prirejanje posebnih iger na srečo in sicer najmanj za tri in največ za pet let

Spreminja se tudi sedanja ureditev glede lastniške sestave gospodarskih družb, ki imajo koncesijo za prirejanje posebnih iger na srečo v igralnici. Ta določa, da imajo lahko navadne delnice s pravico do upravljanja omenjenih družb le Republika Slovenija, lokalne skupnosti, pravne osebe, katerih 100-odstotna lastnica ali edina ustanoviteljica je Republika Slovenija, in gospodarske družbe, organizirane kot delniške družbe, ki izpolnjuje te pogoje:

1. delež posamezne gospodarske družbe in z njo povezanih oseb v osnovnem kapitalu koncesionarja ne sme presegati 20 % navadnih delnic;
2. delež posamezne fizične osebe v osnovnem kapitalu gospodarske družbe ne sme presegati 10 % delnic, pri čemer skupni delež fizičnih oseb ne sme presegati 49 % delnic;
3. gospodarska družba mora izpolnjevati merila za veliko družbo po predpisih, ki urejajo gospodarske družbe, ali pa mora pretežni del prihodkov ustvariti iz dejavnosti investicijskih in pokojninskih družb oziroma skladov, bančništva, zavarovalništva oziroma finančnega posredništva ali s turistično dejavnostjo.

Pri tem lahko gospodarske družbe skupaj pridobijo največ 49 % navadnih delnic koncesionarja.

Predlog zakona navedene določbe ZIS spreminja tako, da se pri koncesionarjih, ki prirejajo posebne igre na srečo v igralnicah, odpravi večina omejitev, vezanih na lastništvo koncesionarja. Na novo se določi, da neposredni ali posredni delež Republike Slovenije v lastništvu koncesionarja ne sme biti manjši od 25 % + 1 delnice v primeru delniške družbe in ne sme biti manjši od 51 % v poslovnem deležu druge oblike gospodarske družbe.

Odpravijo se tudi statusnopravne omejitve za pridobitev koncesije za prirejanje iger na srečo. Predlog zakona omogoča, da lahko koncesijo za prirejanje iger na srečo pridobijo gospodarske družbe, ki so statusno organizirane v skladu z zakonom, ki ureja gospodarske družbe. Odpravlja se zahteva, da mora biti koncesionar, ki želi pridobiti koncesijo za prirejanje posebnih iger na srečo v igralnici, statusno organiziran kot delniška družba.

Odpravi se zahteva po sedežu gospodarske družbe v Republiki Sloveniji za prirejanje posebnih iger na srečo. S tem se odpravijo omejitve, ki bi bile lahko neskladne s pravnim redom Evropske unije.

Veljavni ZIS ne določa stopnje koncesijske dajatve za prirejanje klasičnih iger na srečo, ampak se določi s sklepom vlade ob dodelitvi koncesije. Predlog zakona določa najnižjo stopnjo v višini 5 %, pri čemer stopnjo koncesijske dajatve za posamezno klasično igro na srečo določi vlada v odločbi o dodelitvi koncesije.

Prirejanje drugih vrst posebnih iger na srečo v igralnicah, razen iger na srečo na igralnih avtomatih, je v veljavnem ZIS določeno v višini 5 % od osnove, predlog zakona pa spreminja navedeno določbo ZIS tako, da se stopnja koncesijske dajatve določi v višini najmanj 5 %. Enako velja tudi za določitev najnižje stopnje koncesijske dajatve za prirejanje posebnih iger na srečo v igralnih salonih, ki se v predlogu zakona določi v višini najmanj 20 % od osnove.

Določi se vsebina vloge za izdajo soglasja za prenos lastniških deležev pri koncesionarjih, ki prirejajo posebne igre na srečo. Veljavni ZIS določa, da se smiselno uporablja vsebina vloge, predpisana za prireditelje klasičnih iger na srečo za prenos lastniških deležev, ki zaradi predlaganih sprememb ni več ustrezna.

Predlagano je zvišanje minimalnega zneska osnovnega kapitala, ki ga morajo zagotavljati prireditelji posebnih iger na srečo. Zaradi zagotavljanja večje integritete koncesionarja in tudi za zaščito igralcev se najnižji znesek osnovnega kapitala, če ima koncesionar dodeljeno eno koncesijo za igralnico, zviša s 416.000 eurov na 500.000 eurov. Za koncesionarja, ki prireja posebne igre na srečo v igralnem salonu, se najnižji znesek osnovnega kapitala, če ima eno koncesijo, zviša z 208.000 eurov na 250.000 eurov.

Veljavni ZIS določa, da mora biti v igralnem salonu nameščenih najmanj 50 igralnih avtomatov. V skladu z veljavno Strategijo razvoja iger na srečo, ki predvideva zmanjšanje števila igralniških enot in prirejanje posebnih iger na srečo v večjem obsegu, se najmanjše število igralnih avtomatov, ki morajo biti nameščeni v igralnem salonu, zviša na 100 igralnih avtomatov.

Zaradi odprave upravnih ovir se ukinejo licence za delo v dejavnosti prirejanja posebnih iger na srečo.

Za zagotavljanje, da prirejanje iger na srečo poteka v urejenem in nadzorovanem okolju, se kot razlog za prenehanje koncesije dodatno opredelijo kršitve, ugotovljene z odločbo nadzornega organa, ki v predpisanem roku niso bile odpravljene. Natančneje se opredelijo tudi naloge in obveznosti nadzornega organa glede kršitev, ki so lahko razlog za prenehanje koncesije.

Poleg tega se kazenske določbe glede predpisane višine glob uskladijo s predpisi, ki urejajo postopek o prekršku, tako da se določijo višje globe za srednje in velike gospodarske družbe.

1. **OCENA FINANČNIH POSLEDIC PREDLOGA ZAKONA ZA DRŽAVNI PRORAČUN IN DRUGA JAVNA FINANČNA SREDSTVA**

Predlog zakona bo imel zaradi odprave omejitev pri pridobivanju koncesij na področju klasičnih in posebnih iger na srečo in s tem povečane ponudbe na področju prirejanja iger na srečo pozitivne posledice na državni proračun in druga javna finančna sredstva, ki pa jih v tem trenutku ni mogoče konkretneje opredeliti. Pričakovati je povečanje koncesijske dajatve v FŠO in FIHO, pri čemer bo zvišanje teh dajatev odvisno od dodatne ponudbe na trgu iger na srečo in kvalitete te ponudbe (izkušnje primerljivih držav, npr. Danske, kažejo na povečanja skupnih davčnih prilivov, po sprostitvi trga iger na srečo). Ob tem je potrebno upoštevati, da poleg koncesijske dajatve koncesionarji po obstoječi ureditvi plačujejo še 18 % davek od posebnih iger na srečo, 5 % davek od igre na srečo od osnove, ki jo predstavljajo vplačila zmanjšana za sklad za dobitke, ter davek na srečke (10 %), kar pomeni, da se bodo poleg koncesijskih dajatev ustrezno povečali tudi prihodki državnega proračuna. Poleg neposrednih davčnih učinkov se ob vstopanju novih koncesionarjev na trg pričakuje temu ustrezno povpraševanje po novih lokacijah (prostorih, stavbah...) za prirejanje iger na srečo, delovni sili in različnih storitvah, kar bo imelo poleg davčnih dodatne multiplikativne učinke tudi na druge javnofinančne prihodke (DDV, socialni prispevki, zdravstveni prispevki, pokojninski prispevki).

Predlog zakona nima finančnih posledic za druga javna finančna sredstva.

1. **NAVEDBA, DA SO SREDSTVA ZA IZVAJANJE ZAKONA V DRŽAVNEM PRORAČUNU ZAGOTOVLJENA, ČE PREDLOG ZAKONA PREDVIDEVA PORABO PRORAČUNSKIH SREDSTEV V OBDOBJU, ZA KATERO JE BIL DRŽAVNI PRORAČUN ŽE SPREJET**

Predlog zakona ne predvideva porabe proračunskih sredstev v obdobju, za katero je bil državni proračun že sprejet.

1. **PRILAGOJENOST PREDLAGANE UREDITVE PRAVU EVROPSKE UNIJE IN PRIKAZ UREDITVE V DRUGIH PRAVNIH SISTEMIH**

**5.1. Prilagojenost predlagane ureditve pravu Evropske unije**

S predlaganimi spremembami se pravna ureditev prirejanja posebnih iger na srečo v Republiki Sloveniji prilagaja pravnemu redu Evropske unije.

Prirejanje iger na srečo ni predmet poenotenja in pravne uskladitve v Evropski uniji. Za dejavnost iger na srečo je v Direktivi 2006/123/ES Evropskega parlamenta in Sveta o storitvah na notranjem trgu z dne 12. decembra 2006 (UL L št. 376 z dne 27. decembra 2006, str. 36) izrecno določena izjema od pravila o prostem opravljanju storitev zaradi javnega reda, javne varnosti in javnega zdravja. Igre na srečo so izključene tudi iz Direktive 2000/31/ES o elektronskem poslovanju. Sodišče Evropske unije, ki v vsakem posamičnem primeru presoja spoštovanje načel Evropske unije, v nobenem od njih ni odločilo, da so igre na srečo predmet popolnoma prostega pretoka storitev (na primer sodba v zadevi C-42/07, Liga Portuguesa de Futebol Profissional, 69. točka), temveč so prav zaradi posebne narave področja dopuščene nekatere omejitve. Te omejitve pa morajo izhajati iz prevladujočega javnega interesa zaradi zaščite igralcev, preprečevanja zasvojenosti, pranja denarja in drugih kaznivih dejanj oziroma se upošteva skrb za javni red, javno varnost, varovanje javnega reda in miru in podobno, medtem ko se financiranje proračuna in drugih dejavnosti lahko pojavlja le kot ugodna stranska posledica.

V Republiki Sloveniji lahko klasične igre na srečo trenutno prirejata dva ponudnika, in sicer Loterija Slovenije, d. d., in Športna loterija d. d. S povečanjem števila prirediteljev klasičnih iger na srečo se bo odpravila trenutna duopolna ureditev na področju prirejanja klasičnih iger na srečo in zvišalo število prirediteljev klasičnih iger na srečo na pet prirediteljev. Republika Slovenija si bo tudi po povečanju števila prirediteljev klasičnih iger na srečo prizadevala, da se bodo igre na srečo prirejale v urejenem okolju, pri čemer sta temeljna cilja v zvezi s predlagano ureditvijo prirejanja klasičnih iger na srečo boj proti kriminalu (goljufiji in pranju denarja) in visoka raven varstva potrošnikov. Učinkovito preprečevanje kriminala je mogoče doseči z ustreznim nadzorom, ki se najbolje opravi nad subjektom prirejanja, za katera velja strog nadzor države oziroma javnih organov. V zvezi z varstvom potrošnikov in preprečevanjem drugih negativnih vplivov prirejanja iger na srečo (pretirano igranje in odvisnost) Republika Slovenija izhaja s stališča, da je te cilje najlaže doseči z usmerjanjem igralcev k ponudbi nosilcev koncesije za prirejanje klasičnih iger na srečo in stav, ker bo ta zaradi strogih zakonskih zahtev in nadzora brez kriminalnih prvin ter bo zasnovan tako, da bo potrošnike varoval pred čezmerno uporabo in zasvojenostjo. S povečanjem števila prirediteljev klasičnih iger na srečo, bo zagotovljena kakovost in sodobnost ponudbe takšnih iger, ki bo zadovoljila domače povpraševanje po igrah na srečo in odvračala domače igralce od sodelovanje pri igrah na srečo, ki jih prirejajo ilegalni prireditelji ter jih preusmerila k legalnim ponudnikom, ki bodo igre na srečo prirejali na podlagi koncesije pridobljene v Republiki Sloveniji.

Predlog zakona odpravlja zahtevo po sedežu v Republiki Sloveniji za gospodarske družbe, ki lahko pridobijo koncesijo za prirejanje posebnih iger na srečo, saj bi bila ta lahko v nasprotju s pravnim redom Evropske unije, natančneje s 56. členom Pogodbe o delovanju Evropske unije, če državi ne bi uspelo utemeljiti razlogov za takšno zahtevo.

Ob upoštevanju postopka informiranja v skladu z Direktivo 2015/1535, je Republika Slovenija predložila predlog zakona že pred sprejemom v postopek predhodne notifikacije Evropski komisiji, skladno s postopkom iz Direktive 2015/1535 o določitvi postopka za zbiranje informacij na področju tehničnih predpisov in pravil za storitve informacijske družbe. V skladu z navedeno direktivo mora vsaka država članica pri Evropski komisiji notificirati vse predloge tehničnih predpisov, ki vplivajo med drugim tudi na prosti pretok storitev informacijske družbe. Vsaka država članica mora sprejetje takega predpisa odložiti do izteka roka mirovanja (t.i. »stand still period«), ki znaša 3 do 18 mesecev in v katerem imajo Evropska komisija in druge države članice možnost dati svoje pripombe. Po izteku tega obdobja oziroma po prejemu morebitnih pripomb, ki jih državi članici posreduje Evropska komisija, lahko država članica predpis sprejme in objavi, končno besedilo pa mora nato ponovno poslati Evropski komisiji. Tak predpis mora vsebovati tudi določbo, da se predpis izda ob upoštevanju tega postopka.

**5.2. Prikaz ureditve v drugih pravnih sistemih**

**a) Danska**

Na podlagi zakona, ki v Kraljevini Danski ureja prirejanje iger na srečo, je koncesija za prirejanje klasičnih iger na srečo, kot jih opredeljuje slovenska pravna ureditev, dodeljena gospodarski družbi Danske Spil A/S, ki je v lasti države (monopol nad prirejanjem). Z dovoljenjem ministrstva, pristojnega za dajatve, se lahko koncesija v celoti ali delno prenese tudi na gospodarsko družbo, ki je v lasti omenjenega monopolista. Za prirejanje serijskih loterij (angl. *class lottery*) se koncesija dodeli družbi Det Danske Klasselotteri A/S. Obe navedeni družbi lahko izvajanje loterije preneseta tudi na družbe, ki so v njuni popolni lasti. Koncesija oziroma licenca za prirejanje stav na konjskih in pasjih dirkah se na podlagi zakona lahko dodeli družbi Danske Spil A/S.

Koncesijo za prirejanje posebnih iger na srečo v igralnicah lahko pridobi več subjektov, tudi s sedežem zunaj Danske. Koncesija se dodeli do deset let, lahko tudi samo za posamezne vrste igralniških iger. Danska zakonodaja ne pozna lastniških omejitev, ki bi se nanašale na možnost pridobitve koncesije za prirejanje stav oziroma posebnih iger na srečo. V letu 2020 je bilo v državi dodeljenih devet koncesij za igralnice in trenutno ni mogoče pridobiti nove koncesije, razen če se katera od dodeljenih koncesij sprosti oziroma pristojni organ za igre na srečo izvede razpis za dodelitev nove koncesije. V igralnicah se lahko prirejajo naslednje igre na srečo: baccarat, punto banco, black jack, poker, ruleta in igre na igralnih avtomatih z denarnim dobitkom. Koncesija se lahko dodeli pravnim osebam in tudi fizičnim osebam, ki izpolnjujejo pogoje, določene v zakonu. Dodelitev koncesije fizičnim osebam je omejena pri koncesijah za nekatere vrste stav, kolesarske dirke na stezah, pasje dirke in dirke golobov, saj te vrste iger na srečo lahko izvedejo samo pravne osebe, ki so organizatorji takih tekmovanj in so vključeni v ustrezne športne organizacije. Pri preostalih vrstah iger na srečo mora imeti pravna oseba, ki želi pridobiti koncesijo, sedež na Danskem, v eni od držav EU ali v eni od držav z območja EGP. Danska spada v skupino držav, v kateri je dovoljeno spletno prirejanje iger na srečo, pri čemer zakon ne določa števila licenc, ki se lahko dodelijo za prirejanje teh iger. Na Danskem je bilo dodeljeno 57 licenc za prirejanje spletnih iger na srečo, in to cca 40 operaterjem iz različnih držav, pri čemer pa največji prireditelj spletnih iger (športne stave, poker in igralniške igre) ostaja bivši monopolist Danske Spil A/S.

**b) Italija**

Čeprav italijanski pravni okvir za prirejanje iger na srečo spada med najbolj centralizirane v Evropi, so italijanske igralnice še vedno pod nadzorom lokalnih oblasti na območju igralnic. V skladu z ureditvijo, ki izvira še iz tridesetih let prejšnjega stoletja, imajo na italijanskem ozemlju dovoljenje za poslovanje štiri igralnice (Benetke, Campione d'Italia, St. Vincente in San Remo), pri čemer je bil za igralnico Campione d'Italia v letu 2020 razglašen stečaj. Ta igralnica je bila sicer na ozemlju Švice, vendar je delovala pod italijansko sodno oblastjo. Na ozemlju Italije se torej igre na srečo zdaj prirejajo zgolj v treh igralnicah.

Italija je zaradi zbiranja denarnih sredstev za odpravo posledic potresa v pokrajini Abruzzo leta 2009 v istem letu sprejela zakon, s katerim je legalizirala spletni poker, poleg tega je v gostinskih lokalih, prodajalnah tobaka, nakupovalnih centrih in manjših igralnih salonih dovolila namestitev tako imenovanih igralnih avtomatov VLT (Video Lottery Terminals), pri katerih je omejeno največje izplačilo oziroma dobitek. Takšni igralni avtomati morajo biti povezani v centralni nadzorni sistem nadzornega organa in v realnem času zagotavljati predpisane podatke. Tako so vzpostavili sistem, v katerega je na navedenih lokacijah vključenih že približno 400.000 takšnih igralnih avtomatov, pri čemer je nad vsemi avtomati vzpostavljen centraliziran nadzor z oddaljenim dostopom. Nadzor je v bil pristojnosti Agenzie dele Dogane e dei Monopoli (AMD). Licenca je bila med preizkušanjem sistema dodeljena desetim operaterjem, ki so že imeli licenco za namestitev tako imenovanih avtomatov AWP (Amusement with Prize Gaming Machines), pozneje pa so se v sistem vključili še drugi operaterji. V letu 2018 so se odločili, da število teh igralnih naprav v naslednjih treh letih znižajo za približno 140.000 igralnih naprav, pri čemer bi se število igralnih naprav v prodajalnah znižalo s približno 98.000 na 50.000 igralnih naprav.

V Italiji so začeli uvajati spletne igre na srečo v letu 2006, ko je bilo na podlagi mednarodnega tenderja dodeljenih 33 licenc. Zanje so se lahko potegovale gospodarske družbe s sedežem v državah EU, EFTA in celo družbe z območij off shore. Licence so bile večinoma dodeljene večjim tujim operaterjem, kakršni so Betfair, Unibet, William Hill, Ladbrokes in 888. Zdaj ponujajo največji nabor spletnih iger na srečo med vsemi evropskimi državami, saj je mogoče pridobiti licenco za spletno prirejanje stav, konjskih dirk, turnirjev v pokru, loterijske igre, igralniške igre in igre na igralnih avtomatih. Vsako igralno platformo za prirejanje spletnih iger na srečo, za katero je v Italiji dodeljena licenca, mora avtorizirati in licencirati nadzorni organ AMD in mora izpolnjevati predpisana merila za zaščito igralcev ter pogoje, ki določajo odgovorno oglaševanje. Predpisi, ki urejajo spletno prirejanje iger na srečo, določajo, da morajo operaterji zagotoviti igralcem možnost samoprepovedi za posamezno obdobje. Seznam takih igralcev mora biti dostopen nadzornemu organu. Iste pogoje morajo izpolnjevati tudi igralnice, ki želijo prirejati spletne igre na srečo.

**c) Avstrija**

Igre na srečo v Avstriji ureja zvezni zakon o igrah na srečo (Glücksspielgesetz – GSpG), v katerem so med urejevalnimi cilji države na področju iger na srečo navedeni preprečevanje organiziranega kriminala, kot sta pranje denarja in financiranje terorizma, preprečevanje sekundarnega kriminala oziroma kaznivih dejanj, ki jih zakrivijo zasvojeni z igrami na srečo, zaščita mladoletnikov, zaščita potrošnikov in ohranjanje stabilnosti finančnih trgov (preprečevanje organiziranja piramidnih shem). Izključno pravico za prirejanje iger v igralnicah ima država, pri čemer lahko avstrijski davčni organ s podelitvijo licence to pravico prenese na posamezne koncesionarje. Poziv za iskanje koncesionarjev mora biti javno objavljen, pri čemer mora vsebovati podrobne podatke o koncesiji, ki se dodeljuje s tem pozivom, dokumente, ki jih morajo kandidati predložiti, in razumen rok za prijavo na javni poziv. Avstrijski davčni organ za oceno primernosti prijav za pridobitev koncesije lahko ustanovi poseben svetovalni odbor. Družba, ki kandidira za pridobitev koncesije, mora biti ustanovljena kot delniška družba z ustanovitvenim kapitalom v višini 22 milijonov eurov in mora imeti sedež v Avstriji, v eni od držav EU ali držav z območja EGP. Predpisane so tudi zahteve, ki jih morajo izpolnjevati delničarji in člani uprave. Pri odločanju o dodelitvi licence se ocenjujejo tudi izkušnje, infrastruktura ter ukrepi in sredstva, s katerimi kandidati za pridobitev licence zagotavljajo zaščito igralcev, preprečevanje zasvojenosti igralcev z igrami na srečo, preprečevanje pranja denarja in kriminalnih ravnanj in ustrezen notranji nadzor, ki bo zagotavljal izvajanje in spoštovanje predpisanih ravnanj in ukrepov.

Za prirejanje posebnih iger na srečo je predvidenih 15 licenc, od katerih je zdaj dodeljenih 12 licenc, in sicer družbi Casinos Austria AG, v kateri ima znaten delež država. Preostale tri licence, ki so še na voljo, še niso bile dodeljene, saj razpis za dodelitev teh licenc še ni bil izveden.

Urejanje področja iger na srečo in stav je v Republiki Avstriji razdeljeno na dve ravni: med zvezno vlado in devet zveznih dežel (Bundeslănden). Športne stave samostojno urejajo posamezne zvezne dežele. Posamezne zvezne dežele predpisujejo različne pogoje za pridobivanje licenc za prirejanje športnih stav, pri čemer je število koncesij načeloma neomejeno. Pri tem določene zvezne dežele omogočajo samo športne stave, druge pa tudi stave na določene druge dogodke. Licence za prirejanje stav lahko pridobijo gospodarski subjekti s področja EEA — Evropskega ekonomskega prostora.

**d) Francija**

Z zadnjimi spremembami igralniške zakonodaje v letu 2019 je Francija formalno uzakonila temeljne cilje, ki jih želi doseči pri urejanju področja iger na srečo, in sicer so to preprečevanje pretiranega igranja in zaščita mladoletnikov, zagotavljanje integritete, zanesljivosti in preglednosti iger na srečo, preprečevanje goljufij in drugih kriminalnih dejavnosti kot tudi pranja denarja in financiranja terorizma. Novi regulator na področju prirejanja iger na srečo je postal Autorité Nationale des Jeux (ANJ), ki je glede na prejšnjega regulatorja Autorité de Régulation des Jeux en Ligne (ARJEL) pridobil več pristojnosti. ANJ je tako pristojen za pregledovanje operaterjev, ima pravico operaterjem prepovedati oziroma omejiti oglaševanje ter izrekati sankcije operaterjem, izdaja okvirne sklepe o odobritvi iger, določi pogoje, da operaterji lahko eksperimentalno izvajajo nove igre, in začasno lahko ukine ali prekliče pooblastilo za določeno igro.

V skladu s francosko zakonodajo med tako imenovane »land base« igre na srečo spadajo prirejanje iger na srečo v igralnicah, igralnih salonih, na stavnicah in stavnicah za konjske dirke in posebnih prodajnih točkah, na katerih je dovoljeno igranje na igralnih avtomatih. Urejanje področja prirejanja iger na srečo in dodeljevanje licenc oziroma koncesij sta v pristojnosti notranjega ministrstva, v okviru katerega deluje Commission Supérieure des Jeux (CSJ), ki je pristojna za vodenje postopka podeljevanja licenc in pripravo predpisov o igralništvu. Licence se dodeljujejo za določeno obdobje, postopek dodeljevanja pa je dokaj zapleten, saj so vanj dejavno vključeni svetovalni odbori lokalnih skupnosti, ki jih sestavljajo poslanci, župani in višji javni uslužbenci. Ti odbori na rednih mesečnih zasedanjih ocenjujejo vloge za dodelitev in podaljšanje licenc ali razširitev igralnic. Vsako vlogo nato CSJ oceni na podlagi različnih meril (število prebivalcev, lokalna konkurenca, lokalni gospodarski interesi in podobno). CSJ nato pozitivni oziroma negativni predlog odločitve pošlje notranjemu ministrstvu, ki sprejme končno odločitev. V Franciji trenutno deluje 200 igralnic, od katerih jih je večina v lasti večjih igralniških operaterjev, kot so Partouche, Barriere, JOA in Tranchant. Spletne igre na srečo so v Franciji urejene v posebnem zakonu, ki je bil sprejet v letu 2010. Uredil je dodelitev dovoljenj in pogoje za prirejanje športnih stav, konjskih dirk in pokra po internetu. Nadzorni organ nad spletnim prirejanjem iger na srečo je L’Autorité de régulation des jeux en ligne (ARJEL), ki izdaja dovoljenja, zagotavlja, da operaterji izpolnjujejo pogoje za prirejanje, da se igre prirejajo varno in pošteno, ter preprečuje nezakonito prirejanje spletnih iger. Posamezno dovoljenje se dodeli za pet let in so ga do zdaj pridobili predvsem večji evropski operaterji, ki prirejajo spletne igre na srečo, kot so BWIN, Poker Stars, Full tilt in Sporting bet. Operater, ki želi pridobiti dovoljenje za spletne igre, mora imeti sedež v EU ali EGP, spletna stran, na kateri prireja igre na srečo, mora imeti končnico .fr in ločen račun za poslovanje v Franciji. Operater mora nadzorniku ARJEL zagotoviti dostop do vseh podatkov o igralcih in transakcijah igralcev (igre, vplačila, izplačila, stanje na računih ter še vrsto drugih podatkov o poteku igranja in profilih igralcev).

Prirejanje spletnih iger, ki nimajo pridobljenega dovoljenja v Franciji, se preprečuje z blokado spletnih strani in plačilnega prometa. Blokado so s pomočjo francoskih ponudnikov storitev informacijske družbe začeli izvajati v letu 2010, pri čemer je visoka globa predpisana za ponudnika storitev informacijske družbe, ki na podlagi odredbe ne izvede blokade spletne strani, pa tudi za prireditelja spletnih iger na srečo brez dovoljenja. Ob visokih globah so v nekaterih primerih predpisane tudi zaporne kazni. Del davčnih prihodkov namenijo za preprečevanje tveganega igranja in zasvojenosti.

1. **PRESOJA POSLEDIC ZA POSAMEZNA PODROČJA**
	1. **Presoja upravnih posledic**
2. **V postopkih oziroma pri poslovanju javne uprave ali pravosodnih organov**

Zakon bo imel zaradi ukinitve licenc v dejavnosti prirejanja posebnih iger na srečo upravne posledice za delovanje Finančne uprave Republike Slovenije in delovanje posebne komisije, ki jo sestavljajo dva člana, ki ju imenuje minister, pristojen za finance, in član Odbora združenja igralnic pri Gospodarski zbornici Slovenije. Glede na dejstvo, da je vsa upravna dela za Komisijo za izdajo licenc za delo v dejavnosti prirejanja posebnih iger na srečo opravljal Posebni finančni urad pri Finančni upravi Republike Slovenije, bosta z ukinitvijo licenc prenehali obstajati Komisija za izdajo licenc za delo v dejavnosti prirejanja posebnih iger na srečo in potreba po opravljanju teh upravnih opravil. Zaposlene, ki so opravljali upravna opravila v zvezi z izdajo licenc, bo mogoče preusmeriti k drugim nalogam v okviru Finančne uprave Republike Slovenije. Glede na dejstvo, da gredo v skladu s 109.b členom ZIS stroški teh postopkov v breme stranke, bo imel predlog zakona zaradi ukinitve licenc določene finančne posledice. Tarifna številka 13 Uredbe o določitvi tarife stroškov na področju prirejanja iger na srečo določa, da znašajo stroški za zahtevo za izdajo dovoljenja (licence) 30 točk. Vrednost točke je po drugem odstavku 2. člena uredbe 4,17 EUR, tako da znašajo stroški postopka 125,10 EUR.

1. **Pri obveznostih strank do javne uprave ali pravosodnih organov**

Koncesionarji, ki prirejajo posebne igre na srečo v igralnicah in igralnih salonih, bodo po ukinitvi licenc v dejavnosti prirejanja posebnih iger na srečo za opravljanje dela v dejavnosti prirejanja posebnih iger na srečo (vodja igralnice, vodja iger, osebe, ki opravljajo interni nadzor v igralnici, ter glavni in pomožni blagajniki) lahko zaposlovali osebe, ki bodo izpolnjevale pogoje določene z zakonom in splošnimi akti koncesionarjev. Glede na to, da pri zaposlovanju teh kategorij zaposlencev ne bodo vezani na predhodno pridobitev licence, se bodo izognili upravnim oviram in stroškom, ki so povezani s postopkom pridobitve in tudi odvzema licence. Poleg tega se bodo koncesionarji lahko hitreje prilagajali spremembam na trgu in temu prilagajali število zaposlenih na posameznih delovnih mestih.

**6.2 Presoja posledic za okolje, ki vključuje tudi prostorske in varstvene vidike**

Predlog zakona ne bo imel posledic na tem področju.

**6.3 Presoja posledic za gospodarstvo**

S predlagano spremembo ZIS se na novo določi najnižja stopnja koncesijske dajatve v višini 5 %, pri čemer stopnjo koncesijske dajatve za posamezno klasično igro na srečo določi vlada v odločbi o dodelitvi koncesije. Veljavni ZIS ne določa stopnje koncesijske dajatve za prirejanje klasičnih iger na srečo, temveč jo določi vlada s sklepom o dodelitvi koncesije. Prirejanje drugih vrst posebnih iger na srečo v igralnicah, razen iger na srečo na igralnih avtomatih, je v veljavnem ZIS določeno v višini 5 % od osnove, predlog zakona pa spreminja navedeno določbo ZIS tako, da se določi najmanj 5-% stopnja koncesijske dajatve. Enako velja tudi za določitev najnižje stopnje koncesijske dajatve za prirejanje posebnih iger na srečo v igralnih salonih, ki se določi v višini najmanj 20 % od osnove. Vlada bo tako lahko določila tudi višje stopnje koncesijske dajatve.

Ker se s predlagano spremembo ZIS odpravlja zahteva po sedežu koncesionarja v Republiki Sloveniji, bo tako lahko koncesijo za prirejanje posebnih iger na srečo po postopku, določenem v ZIS, pridobila tudi gospodarska družba, ki nima sedeža na območju Republike Slovenije. Sprostitev pri dodeljevanju koncesij za prirejanje posebnih iger na srečo bo zaradi večje konkurenčnosti na tem področju pripomogla k izboljšanju ponudbe in izboljšanju kakovosti prirejanja posebnih iger na srečo.

Ugodne posledice za poslovanje družb, ki že imajo koncesijo za prirejanje posebnih iger na srečo v igralnici, bo prinesla tudi odprava omejitev glede lastniške sestave teh družb, kar jim bo omogočilo, da pridobijo zasebne strateške partnerje z izdelano vizijo poslovanja v dejavnosti prirejanja iger na srečo.

**6.4 Presoja posledic na socialnem področju**

Neposrednih posledic na socialnem področju predlog zakona ne bo imel.

**6.5 Presoja posledic glede na dokumente razvojnega načrtovanja**

Neposrednih posledic na dokumente razvojnega načrtovanja predlog zakona ne bo imel.

**6.7 Izvajanje sprejetega predpisa**

1. **predstavitev sprejetega zakona**

Predpis se nanaša na deležnike, ki sodelujejo pri prirejanju iger na srečo (koncesionarji in prireditelji ter prihodnji prireditelji in koncesionarji), ki so že seznanjeni z veljavnimi predpisi in se bodo s predlogom sprememb zakona seznanili ob njegovi objavi, zato posebna izobraževanja in predstavitve niso predvideni.

1. **spremljanje sprejetega predpisa**

Izvajanje predpisa se bo spremljalo v sodelovanju s Finančno upravo Republike Slovenije, ki je nadzorni organ prirejanja iger na srečo.

1. **Prikaz sodelovanja javnosti pri pripravi predloga zakona**

V razpravo so bili vključeni:

* koncesionarji (HIT d. d., Casino Portorož d. d., Novo Investicije d. o. o., Best Gold Bet d. o. o., AS–MB d. o. o.,
* predstavniki zainteresirane javnosti (Slovenski državni holding d. d., in Kapitalska družba d. d., Mestna občina Nova Gorica, Turistično Gostinska Zbornica Slovenije - Združenje igralništva Slovenije, Svet delavcev družbe HIT d. d., Zavod Etnika;

Mnenja so podali:

* HIT d.d.
* Casino Portorož d. d.,
* Novo Investicije d. o. o.,
* Best Gold Bet d. o. o.,
* AS–MB d. o. o.,
* Slovenski državni holding d. d.,
* Kapitalska družba d. d.,
* Mestna občina Nova Gorica,
* Svet delavcev družbe HIT d. d.,
* Turistično Gostinska Zbornica Slovenije - Združenje igralništva Slovenije,
* Zavod Etnika

Upoštevani so bili:

* v celoti,
* večinoma,
* **delno**,
* niso bili upoštevani.

Predlagali so:

HIT d. d.:

* javni razpis naj se izvede zgolj za dodelitev novih koncesij, obstoječe koncesije pa naj se še naprej podaljšujejo glede na veljavni 65. člen ZIS. Investicije koncesionarja so namreč dolgoročne, negotovost glede podaljšanja koncesije zaradi tega negativno vpliva na konkurenčnost na trgu;
* stopnje koncesijske dajatve določene za vse vrste iger na srečo v 53. členu naj ostanejo nespremenjene oziroma so jasno določene že v ZIS, saj je določitev stopnje koncesijske dajatve v odločbi vlade preveč ohlapna in predstavlja negotovost za poslovanje;
* glede vstopnine in napitnine predlagajo, da naj se še naprej ne vštevata v osnovo za izračun koncesijske dajatve;
* strinjajo se s predlogom za ukinitev licenc in dodatno predlagajo še izboljšanje konkurenčnosti koncesionarjev s spremembo davčne zakonodaje;
* glede na tržni potencial naj se število igralnic omeji na 11, število igralnih salonov pa na 24, kar je tudi v skladu s strategijo igralništva;
* spremembo ZIS, ki bi omogočila sodelovanje s tujimi pravnimi osebami, ki imajo v svoji državi dovoljenje za prirejanje iger na srečo (možnost organizacije poker turnirjev, oglaševanje, sprejemanje vplačil);
* bolj odprto navedbo posameznih vrst iger na srečo v 53. členu (te naj bodo navedene zgolj primeroma) in pa bolj konkretno opredelitev možnosti sprejemanja stav v igralnicah, kar sicer določa že obstoječi zakon in pa bolj konkurenčne pogoje za prirejanje spletnih iger na srečo;
* uskladitev ZIS s predpisi s področja varstva osebnih podatkov in preprečevanja pranja denarja, predvsem glede vzpostavitev pravnih podlag za zbiranje osebnih podatkov in s tem povezanih evidenc;
* znižanje dajatev od posebnih iger na srečo, saj niso konkurenčni italijanskim in avstrijskim prirediteljem, glede na efektivno obdavčitev tega področja;
* izločitev brezplačnih reklamnih in marketinških žetonov iz osnove za obdavčitev;
* glede obdavčitve večjih koncesionarjev predlagajo novo degresivno lestvico obdavčitve, ki bi ob povečanem prometu nad 60 mio eurov znižala obdavčitev.

Casino Portorož d. d.:

* podobno kot KAD in SDH opozarjajo, da gre pri predlogu glede lastništva koncesionarja za neskladje s sprejetim Odlokom o upravljanju kapitalskih naložb države, ki ga je sprejel Državni zbor in Letnimi načrti upravljanja kapitalskih naložb ter predlogom Zakona o Nacionalnem demografskem skladu;
* v kolikor bi imela država določen obvezen minimalni delež, bi morali sodelovati pri dokapitalizacijah, kar bi bilo lahko sporno z vidika nedovoljenih državnih pomoči;
* dodatno opozarjajo, da predlog zakona ne določa, kaj bo z deleži, ki so v lasti lokalnih skupnosti;
* s podobnimi argumenti kot SDH in HIT d. d. predlagajo, da se javni razpis izvede zgolj za dodelitev novih koncesij, obstoječe koncesije pa naj se še naprej podaljšujejo glede na veljavni 65. člen ZIS, dodatno pa predlagajo še podaljšanje obdobja za katero se koncesija dodeli oziroma podaljša, kar naj bi pozitivno vplivalo na dolgoročni razvoj panoge;
* iz enakih razlogov kot HIT d. d. predlagajo, da stopnje koncesijske dajatve določene za vse vrste iger na srečo v 53. členu ostanejo nespremenjene;
* glede vstopnine in napitnine predlagajo, bolj konkretne opredelitve obveznosti koncesionarja glede načina izračuna koncesijske dajatve saj menijo, da bi spremenjene določbe glede napitnine posegle tudi v 91. člen, ki določa obveznost delodajalca, da napitnine nameni za plače zaposlenih iz naslova delovne uspešnosti;

Novo Investicije d. o. o.:

* menijo, da predlagane spremembe lastništva koncesionarja globoko posegajo v strukturo in lastništvo gospodarskih družb, ki lahko pridobijo koncesijo za prirejanje posebnih iger na srečo, pri čemer ni jasno, zakaj je pri delniških družbah postavljen prag 25 % + ena delnica, pri družbah z omejeno odgovornostjo pa 51% lastniškega deleža. Predlagajo poenotenje za vse družbe na 25 % + ena udeležbe v kapitalu ali delnic.
* podobno kot ostali, ki so podali pripombe predlagajo, da se javni razpis izvede zgolj za dodelitev novih koncesij, obstoječe koncesije pa naj se še naprej podaljšujejo glede na veljavni 65. člen ZIS.
* menijo, da predlagane spremembe krčijo nabor objektov, primernih za izvajanje posebnih iger na srečo v okviru igralnih salonov (zlasti hoteli, moteli, gostišča in marine). Menijo, da to omogoča igralne salone zgolj v okviru objektov z nastanitvenimi zmogljivostmi, kar oži sedanjo definicijo teh objektov in pomeni dodatne stroške za koncesionarja. Predlagajo, da se ta člen ne spreminja oziroma naj ob spremembi poleg nastanitvenih obratov doda tudi prehrambne obrate;
* podobno kot ostali koncesionarji predlagajo, da stopnje koncesijske dajatve, določene za vse vrste iger na srečo, v 53. členu ostanejo nespremenjene oziroma so jasno določene že v ZIS, glede vstopnine in napitnine predlagajo, da naj se še naprej ne vštevata v osnovo za izračun koncesijske dajatve;

Best Gold Bet d. o. o.:

* v zvezi s predlaganimi spremembami glede lastniških omejitev predlagajo, da bi te veljale zgolj za velike družbe (ZGD-1; 55. člen), v malih in srednjih podjetjih pa predlagajo, da se država iz lastništva povsem umakne;
* v zvezi s predlagano stopnjo koncesijske dajatve predlagajo, da se ta zniža za mala in srednja podjetja. Za veliko teh podjetij bi morebitno zvišanje teh stopenj, glede na trenutno situacijo, lahko pomenilo konec poslovanja in stečaj;
* predlagajo, da se vsaj pri malih in srednjih podjetjih osnovni kapital ne zviša in naj še naprej znaša 208.000 eurov;
* glede obdobja dodelitve koncesije predlagajo, podaljšanje tega obdobja, pri čemer naj se to veže na število igralnih avtomatov in višino investicije v igralniško infrastrukturo;
* predlagajo še, da se koncesionarjem v igralnicah omogoči prirejanje športnih stav, kar bi obogatilo ponudbo in pritegnilo nove goste.

AS–MB d. o. o.:

* javni razpis naj se izvede zgolj za dodelitev novih koncesij, obstoječe koncesije pa naj se še naprej podaljšujejo glede na veljavni 65. člen ZIS. Ob tem še predlagajo, da se odločitev o podaljšanju koncesije potrdi 6 mesecev pred iztekom obstoječe koncesije predvsem zaradi investicij in kadrov;
* ne strinjajo se z novo ureditvijo glede nastanitvenih zmogljivosti vezanih na igralni salon. Še posebej koncesionarji, ki opravljajo svojo dejavnost v turističnem kraju in je v neposredni bližini igralnega salona že več ponudnikov nastanitev.
* glede stopnje koncesijske dajatve predlagajo, da ta naj ne bo večja od 20% oz. naj bo fiksna 20%, na ta način se bo stimuliral lasten razvoj družbe. Prav tako so predlagali, da je ta odstotek nižji v regijah z nižjo kupno močjo, kot je na primer Prekmurje.

**Slovenski državni holding d. d. in Kapitalska družba d. d:.**

* SDH in KD navajata, da gre pri predlogu glede lastništva koncesionarja za neskladje s sprejetim Odlokom o upravljanju kapitalskih naložb države, ki ga je sprejel Državni zbor in Letnimi načrti upravljanja kapitalskih naložb, v katerih so opredeljeni podrobni cilji SDH pri upravljanju posameznih naložb. Naložbe v igralniške družbe so v Strategiji upravljanja opredeljene kot ''Portfeljske naložbe, s katerimi Republika Slovenija poskuša doseči izključno gospodarske cilje'' kar pomeni, da se pri navedenih naložbah ne zasleduje strateških ciljev,
* SDH je na podlagi teh usmeritev, upoštevaje finančno stanje posameznih družb in zasledujoč gospodarske cilje, že izvedel vrsto aktivnosti, ki v primeru družb Casino Portorož in Casino Bled v ekonomskem smislu praktično že pomenijo prenos lastniškega deleža na zasebnega lastnika. Z nekaterimi lastniki igralnic (imetniki prednostnih delnic) v Casino Bled d. d. in Casino Portorož d. d. je bila že leta 2011 sklenjena pogodba o prodaji delnic v imetništvu SDH in KAD pod odložnim pogojem, da se trenutno veljavni ZIS spremeni na način, da se država lastniško umakne iz koncesionarja (in seveda pod pogojem pridobitve ustreznih soglasij). Kupnino za delnice sta SDH in KAD že prejela, prenos delnic na nove lastnike pa ravno zaradi trenutno veljavnih zakonskih omejitev še ni bil izveden;
* v kolikor bi bila sprejeta določba o obvezni minimalni lastniški udeležbi države v koncesionarjih, dodatno opozarjajo, da družbi Casino Bled in Casino Portorož v tem primeru nujno potrebujeta izdatno dokapitalizacijo s strani lastnikov, kar so do zdaj glede na strategijo zavračali;
* ob dejanskem neposrednem lastništvu države bi bilo treba urediti prenos delnice s SDH in KD na državo in določiti pogoje (odplačen ali neodplačen prenos) Ob tem SDH opozarja, da oba deleža KD in SDH v družbi Casino Portorož trenutno niti skupaj ne dosegata praga 25% + 1 delnica;
* tako SDH kot tudi KD dodatno opozarjata, da bi bilo omenjeno določilo tudi v neposrednem nasprotju s spremembami, ki jih obeta predlog novega Zakona o Nacionalnem demografskem skladu, po katerem je predviden popoln umik države iz neposrednega lastništva vseh kapitalskih naložb in njihov prenos v last Nacionalnega demografskega sklada;
* SDH tudi meni, da ni utemeljenih razlogov za zakonsko omejevanje zasebnega lastništva, saj to v ničemer ne bo pripomogla k zagotavljanju javnega interesa na tem področju, zato SDH namesto tega predlaga, da se obstoječi člen 55.a ZIS v celoti črta;
* SDH meni, da bi bilo smiselno sistem javnega razpisa uporabiti le pri prvi dodelitvi koncesije, ne pa tudi pri podaljševanju. V nasprotnem primeru bo to za koncesionarja predstavljalo preveliko negotovost, kar bo seveda vplivalo tudi na njegovo poslovanje (tudi pri dostopu do financiranja s strani bank in podobno);
* SDH kot tudi KD predlagata tudi redakcijski popravek 6. člena ZIS, na podlagi katerega bi bilo treba pridobiti soglasje zgolj za pridobitev in ne tudi za odsvojitev delnic koncesionarja.

**Mestna občina Nova Gorica:**

* menijo, da se s predlaganimi spremembami omogoča privatizacijo in posledično tudi racionalizacijo obstoječih igralnic. To bo vodilo v občutno zmanjšanje delovnih mest v igralniški panogi in v povezanih dejavnostih. MO Nova Gorica zato od predlagatelja novele pričakuje ukrepe, ki bodo lokalni skupnosti pomagali spodbujati razvoj drugih gospodarskih panog in prispevali k zmanjšanju odvisnosti od igralništva. Pri tem kot zelo pomemben navajajo uvrstitev projekta »Center zelenih tehnologij« med državne prioritete v okviru »Nacionalnega načrta za okrevanje in odpornost« ter vzpostavitev posebne gospodarske cone Evropske unije, ki bo omogočala mobilizacijo potenciala virov v celotni Goriški regiji;
* z novelo se spreminjajo pogoji glede statusne oblike koncesionarja, pri čemer razlogi za to niso izčrpno utemeljeni. Menijo, da statusno pravna oblika delniške družbe predstavlja višji nivo transparentnosti in nadzora pri poslovanju in bi jo bilo smiselno ohraniti za igralnice;
* menijo, da je nejasno v kakšni obliki bo lahko družba s sedežem izven Republike Slovenije opravljala svojo dejavnost v Sloveniji, saj ZGD predpisuje zgolj pogoje za ustanavljanje gospodarskih družb v Sloveniji;
* glede na predlagane spremembe lastništva v gospodarskih družbah, ki imajo koncesijo za prirejanje posebnih iger na srečo v igralnicah, je mogoče razumeti, da bo Republika Slovenija, kot lastnik ob predlagani dikciji, morala investirati tudi v deleže in delnice gospodarskih družb s sedežem izven Republike Slovenije. Ob tem so mnenja, da s predlagano novelo ni jasno opredeljen poseg v trenutno ureditev, kjer so delničarji koncesionarjev tudi lokalne skupnosti;
* menijo, da člena 4. in 5. novele, ki spreminjata ureditev glede lastništva, ne dajeta jasnih odgovorov na potrebnost in nujnost takšnih rešitev, zato predlagajo njuno črtanje. O iskanju novih rešitev na tem področju bi moral biti dosežen konsenz države, lokalnih skupnosti in ostalih deležnikov, ki bi moral temeljiti na ekonomskih izračunih in upoštevati tudi socialne vidike;
* nasprotujejo ukinitvi licenc v igralništvu, saj bi to pomenilo nazadovanje na področju nadzora;
* glede stopnje koncesijskih dajatev nasprotujejo predlagani rešitvi in predlagajo, da se te v zakonu določijo tako, da bodo jasne in vnaprej znane.

**Svet delavcev družbe HIT d. d.**

* menijo, da morebitne spremembe glede lastniške strukture in morebitna prodaja družbe v teh razmerah ne bi bila koristna, v kolikor se v lastništvo ne bi vključil strateški partner;
* predlagajo omejitev dodeljevanja novih koncesij, saj se s tem predvsem na Goriškem zaradi nelojalne konkurence povzroča velika škoda in ovira razvoj panoge;
* nasprotujejo ukinitvi licenc v igralništvu, saj so mnenja, da te zagotavljajo visok nivo storitve in strokovnosti;
* predlagajo znižanje koncesijske dajatve v igralnicah;
* predlagajo, da se izločitev vstopnin in napitnin iz osnove za izračun koncesijske dajatve ohrani, pri čemer naj se iz osnove dodatno izloči tudi vrednost dodatne igre. Menijo, da bi predlagana sprememba glede napitnin negativno vplivala tudi na prihodke zaposlenih, ki jim pripadajo v skladu z 91. členom ZIS.

**Turistično Gostinska Zbornica Slovenije - Združenje igralništva Slovenije**

* javni razpis naj se izvede zgolj za dodelitev novih koncesij, obstoječe koncesije pa naj se še naprej podaljšujejo glede na veljavni ZIS. Negotovost glede morebitnega podaljšanja koncesije bi gotovo negativno vplivala na pripravljenost investiranja v dejavnost, kjer ni zagotovila, da bo dodeljena koncesija podaljšana po relativno kratkem obdobju petih let;
* nasprotujejo spremembi definicije objekta, v katerem se nahaja igralni salon. Menijo, da velja ohraniti ureditev po kateri je mogoče igralni salon umestiti v vsaj objekt z gostinsko ponudbo in ne zgolj v nastanitvene objekte;
* nasprotujejo predlaganim spremembam glede vstopnine in koncesijske dajatve. Menijo, da bi bila na ta način vstopnina dvakrat obdavčena, zaradi vštevanja napitnin v osnovo za koncesijsko dajatev pa bi se povečali stroški koncesionarjev, saj je napitnina v skladu z 91. členom ZIS sestavni del prihodkov koncesionarja, ki se nameni za plače zaposlenih za delovno uspešnost;
* predlagani poseg v napitnino bi pomenil tudi znižanje plač zaposlenih;
* nasprotujejo predlaganim spremembam glede višine stopnje koncesijske dajatve v 75. in 98. členu ZIS, saj menijo, da bi prinesle veliko stopnjo pravne negotovosti in predlagajo ohranitev fiksne stopnje koncesijske dajatve;
* podpirajo ukinitev licenc v dejavnosti posebnih iger na srečo in ob tem dodatno predlagajo, da se odpravijo tudi igralniški standardi in vsak koncesionar pogoje za posamezna delovna mesta določi v svojih splošnih aktih.

**Zavod Etnika**

* uveljavitev prepovedi udeležbe pri vseh oblikah iger na srečo za osebe, ki niso napolnile 18 let;
* uveljavitev ukrepe za zmanjšanje privlačnosti iger na srečo za odraslo mladino (na primer uvedba vstopnine);
* omejitev obratovalnega časa igralnih salonov in igralnic (na primer med 4. uro zjutraj in 10. uro dopoldne);
* strožje omejitve glede oglaševanja iger na srečo;
* spremembo modela financiranja humanitarnih, invalidskih in športnih organizacij. Ministrstvo za finance v dogovoru z ostalimi pristojnimi ministrstvi oblikuje dvo ali triletni denarni fond, iz katerega se financirajo vse naštete organizacije. Financiranje organizacij poteka na osnovi razpisov, za kar bi bilo potrebno oblikovati novi model odločanja, saj se dosedanji način ni obnesel;
* vzpostavitev fonda namenskih sredstev za neprofitne organizacije, ki delujejo na področju iger na srečo. Za ta namen bi bilo potrebno nameniti od 1 do 2 milijona eurov za delo nevladnih in neprofitnih organizacij, ki se ukvarjajo z ozaveščanjem in zdravljenjem zasvojenosti.

Bistvena mnenja, predlogi in pripombe, ki niso bili upoštevani, ter razlogi za neupoštevanje:

Koncesionarji za prirejanje posebnih iger na srečo (HIT d. d., Casino Portorož d. d., Novo Investicije d. o. o., Best Gold Bet d. o. o. in AS-MB d. o. o.) so predlagali izvedbo javnega razpisa samo za dodelitev novih koncesij, ne pa za podaljšanje. Pripomba ni bila upoštevana zaradi transparentnosti postopkov. Predlagali so tudi, da se ohrani sedanji način določanja stopnje koncesijske dajatve, ki je sedaj fiksno določena. Predlog novele določa le najnižjo stopnjo koncesijske dajatve tako za posebne kot tudi za klasične igre na srečo zaradi možnosti prilagajanja stopnje koncesijske dajatve razmeram na trgu iger na srečo. Omejitev števila igralnic in igralnih salonov in sodelovanje s tujimi pravnimi osebami pri prirejanju posebnih iger na srečo ni predmet ureditve v noveli. Pripombe glede ureditve preprečevanja pranja denarja bodo upoštevane v novem zakonu, ki bo urejal preprečevanje pranja denarja in financiranje terorizma. Predlogi glede znižanja davkov niso predmet urejanja v ZIS, temveč v davčni zakonodaji. Predlogu za ohranitev višine osnovnega kapitala za koncesionarje za igralni salon se ne ugodi zaradi zagotavljanja izpolnjevanja njihovih obveznosti do igralcev in države.

Slovenski državni holding d. d. in Kapitalska družbe d. d. menita, da so predlagane rešitve glede lastništva koncesionarja za igralnico v neskladju z Odlokom o upravljanju kapitalskih naložb države in predlagata črtanje vseh omejitev glede lastništva koncesionarjev. Pripomb ni mogoče upoštevati, ker je prirejanje posebnih iger na srečo specifična dejavnost, ki poleg določenih pozitivnih javnofinančnih in gospodarskih učinkov lahko povzroča tudi celo vrsto socialnih, psiholoških in drugih negativnih posledic iz naslova prekomernega igranja. Gre za specifično področje, ki narekuje tudi specifično ureditev, pri čemer se rešitve v ZIS lahko urejajo drugače, kot je to določeno v Odloku o upravljanju kapitalskih naložb države.

Zavod Etnika je predlagal številne rešitve za zmanjšanje privlačnosti iger na srečo za odraslo mladino (na primer uvedba vstopnine), omejitev obratovalnega časa igralnih salonov in igralnic (na primer med 4. uro zjutraj in 10. uro dopoldne), strožje omejitve glede oglaševanja iger na srečo; spremembo modela financiranja humanitarnih, invalidskih in športnih organizacij in fond, iz katerega bi se financirale vse naštete organizacije in vzpostavitev fonda namenskih sredstev za neprofitne organizacije. Nobena od prelaganih pripomb ni predmet ureditve novel, zaradi česar niso bile upoštevane.

1. **PODATEK O ZUNANJEM STROKOVNJAKU OZIROMA PRAVNI OSEBI, KI JE SODELOVALA PRI PRIPRAVI PREDLOGA ZAKONA**

Pri pripravi predloga zakona niso sodelovali zunanji strokovnjaki oziroma pravne osebe.

1. **NAVEDBA, KATERI PREDSTAVNIKI PREDLAGATELJA BODO SODELOVALI PRI DELU DRŽAVNEGA ZBORA IN DELOVNIH TELES**
* Mag. Andrej Šircelj, minister za finance,
* mag. Kristina Šteblaj, državna sekretarka,
* dr. Katja Lautar, državna sekretarka,
* mag. Maja Hostnik Kališek, državna sekretarka,
* Urška Cvelbar, generalna direktorica Direktorata za finančni sistem,
* Miha Pogačar, vodja Sektorja za bančništvo,
* Bojan Briški, sekretar v Sektorju za bančništvo,
* Jelka Jerina Mandič, podsekretarka v Sektorju za bančništvo.

**II. BESEDILO ČLENOV**

1. člen

V Zakonu o igrah na srečo (Uradni list RS, št. 14/11 – uradno prečiščeno besedilo, 108/12, 11/14 – popr. in 40/14 – ZIN-B) se doda se nov 1.a člen, ki se glasi:

»1.a

Ta zakon se izda ob upoštevanju postopka informiranja v skladu z Direktivo (EU) 2015/1535 Evropskega parlamenta in Sveta z dne 9. septembra 2015 o določitvi postopka za zbiranje informacij na področju tehničnih predpisov in pravil za storitve informacijske družbe (UL L št. 241 z dne 17. 9. 2015, str. 1).

Blago, ki se zakonito trži v drugi državi članici Evropske unije ali Turčiji ali izvira iz pogodbenic Sporazuma EGP in se zakonito trži v njih, se šteje za skladno s temi pravili. Ta pravila se uporabljajo v skladu z Uredbo (EU) 2019/515 z dne 19. marca 2019 o vzajemnem priznavanju blaga, ki se zakonito trži v drugi državi članici.

1. člen

V 3. členu se v tretjem odstavku v 7. točki beseda »njeni« nadomesti z besedo »njihovi«.

Četrti odstavek se spremeni tako, da se glasi:

»Povezane osebe po tem zakonu so tiste osebe, ki se štejejo za povezane stranke po zakonu, ki ureja gospodarske družbe.«

Peti odstavek se spremeni tako tako, da se glasi:

»Na območju Republike Slovenije lahko trajno prireja klasične igre na srečo in stave največ 5 prirediteljev, vlada pa lahko dodeli največ 15 koncesij za prirejanje posebnih iger na srečo v igralnici in največ 45 koncesij za prirejanje posebnih iger na srečo v igralnih salonih«.

V šestem odstavku se za besedo »srečo« doda besedilo »in stav«.

1. člen

V prvem odstavku 3.a člena se za besedilom »prirejanje klasičnih iger na srečo,« doda beseda »stav«.

Drugi odstavek se spremeni tako, da se glasi:

»Gospodarske družbe iz prejšnjega odstavka tega člena morajo informacijski sistem, na katerem prirejajo spletne stave oziroma spletne igre na srečo, povezati v informacijski sistem Finančne uprave Republike Slovenije (v nadaljnjem besedilu: nadzorni organ) in mu zagotoviti bralni dostop do programov, podatkov in sistemskih zapisov ter pridobiti dovoljenje nadzornega organa za začetek prirejanja spletnih stav oziroma spletnih iger na srečo«.

1. člen

V 10. členu se besedilo «športne stave« nadomesti z besedo »stave«.

1. člen

V 11. členu se za besedilom »na srečo« doda besedilo »in stavah«.

1. člen

15. člen se črta.

1. člen

30. člen se spremeni tako, da se glasi:

»Klasične igre na srečo in stave sme trajno prirejati kot svojo dejavnost gospodarska družba, ki ima sedež v Republiki Sloveniji, z dodeljeno koncesijo.

Prireditelj lahko prireja klasično igro na srečo in stave v sodelovanju s tujimi prireditelji iger na srečo, ki imajo dovoljenje pristojnega organa svoje države za prirejanje teh iger.«.

1. člen

V 31. členu se v prvem odstavku za besedo »družbe« doda besedilo »oziroma lastniki poslovnih deležev družbe«.

1. člen

V 32. členu se v drugem odstavku pika nadomesti z vejico in doda besedilo »če je pravna oseba delniška družba«.

V četrtem odstavku se v osmi točki za besedo »delnic« doda besedilo »oziroma poslovnega deleža«.

V deveti točki za besedo »delničar« doda besedilo »oziroma lastnik poslovnega deleža«.

V deseti točki za besedo »delnic« doda besedilo »oziroma poslovnega deleža«.

11. točka se spremeni tako, da se glasi:

 »drugo dokumentacijo, o kateri pravna oseba, ki želi pridobiti delnice oziroma poslovni delež, sodi, da bo na njeni podlagi mogoče oceniti primernost pravne osebe kot delničarja oziroma lastnika poslovnega deleža prireditelja in vpliv pridobitve delnic oziroma poslovnega deleža na prihodnje poslovanje prireditelja in razvoj dejavnosti prirejanja iger na srečo.«.

1. člen

36. člen se spremeni tako, da se glasi:

»Koncesija za trajno prirejanje klasičnih iger na srečo in stav se dodeli z odločbo vlade na podlagi javnega razpisa, ki ga objavi ministrstvo, pristojno za finance, koncesijsko pogodbo s prirediteljem pa sklene minister, pristojen za finance, v 45 dneh po dodelitvi koncesije.

Vlada o vlogi za dodelitev koncesije odloči najpozneje v štirih mesecih po koncu javnega razpisa iz prejšnjega odstavka.

Ministrstvo, pristojno za finance, objavi javni razpis za dodelitev koncesije iz tega člena najmanj trikrat letno.«.

1. člen

37. člen se črta.

1. člen

V 40. členu se v prvem odstavku beseda »davčni« nadomesti z besedilo »nadzorni«.

Četrti odstavek se spremeni tako, da se glasi:

»Osnova za plačevanje koncesijske dajatve se ugotavlja mesečno. Od te osnove je prireditelj dolžan obračunati in plačati koncesijsko dajatev v odstotku, ki ga določi vlada v odločbi o dodelitvi koncesije in ne sme biti manjši od 5 %, in sicer v petih delovnih dneh po poteku meseca za pretekli mesec.«.

Doda se nov peti odstavek, ki se glasi:

»Pri določitvi stopnje koncesijske dajatve se upošteva:

* finančni predračun posamezne klasične igre na srečo,
* poslovni rezultat prireditelja v preteklem obdobju in višino koncesijske dajatve pri ostalih klasičnih igrah in
* morebitni vpliv na financiranje invalidskih, humanitarnih in športnih organizacij.«.
1. člen

42. člen se spremeni tako, da se glasi:

»Koncesija za trajno prirejanje klasičnih iger na srečo in stav se dodeli za najmanj tri in največ pet let in se po poteku te dobe lahko podaljša, vsakokrat za najmanj tri in največ pet let.«.

1. člen

V 44. členu se v drugem odstavku za besedilom »klasičnih iger na srečo« doda besedilo »in stav«.

1. člen

V 46. členu se v drugem odstavku črta besedilo »športne napovedi, druge športne stave in«.

1. člen

Za 52. členom se doda novo poglavje z naslovom »II. a PRIREJANJE STAV« ter novi 52.a, 52.b, 52.c, 52.č, 52.d, člen, ki se glasijo:

»52.a člen

Stave so vrsta klasičnih iger na srečo, pri katerih imajo igralci ob vplačilu zneska enako možnost zadeti dobitek, če pravilno napovejo izid dogodka v prihodnosti, pri čemer ta izid ni nikomur od sodelujočih vnaprej znan in mora biti tak, da nanj ne more vplivati niti ponudnik stav, niti udeleženci.

Stave se ne smejo nanašati na izid klasičnih iger na srečo, domače politične dogodke, dogodke, ki so v nasprotju s prisilnimi predpisi, ustavno zagotovljenim varstvom človekove osebnosti, dostojanstva, zasebnosti in osebnih pravic ter varstvom osebnih podatkov.

Udeležba pri stavah je dovoljena samo osebam, starejšim od 18 let.

Oseba, ki sprejema vplačila stav (v nadaljnjem besedilu: prodajalec), mora od vsake osebe, za katero domneva, da še ni stara 18 let, zahtevati, da dokaže svojo starost z javno listino. Če oseba to odkloni, prodajalec od nje ne sme sprejeti vplačila.

Prireditelj, ki prireja spletne stave, mora na prvi strani spletne storitve obvezno navesti naslednji napis: »Igranje iger na srečo oziroma udeležba v stavah je dovoljena le osebam, starejšim od 18 let. Igranje iger na srečo lahko vodi v odvisnost.« Napis mora obsegati najmanj 5 % velikosti prve strani spletne storitve.

52.b člen

Stave sme prirejati kot svojo dejavnost le gospodarska družba, ki pridobi v Republiki Sloveniji koncesijo za prirejanje stav (v nadaljnjem besedilu: prireditelj).

Najnižji znesek osnovnega kapitala prireditelja je 1.000.000,00 eurov.

52. c člen

Za dodeljeno koncesijo mora prireditelj stav pred začetkom prirejanja stav plačati vstopno nepovratno dajatev v višini 500.000 eurov.

Vstopna nepovratna dajatev prireditelja se vplača na račun Fundacije za financiranje športnih organizacij v razmerju 80 % in na račun Fundacije za financiranje humanitarnih in invalidskih organizacij 20 %.

Izpolnjevanje obveznosti prireditelja nadzira nadzorni organ.

52.č člen

Za financiranje dejavnosti športnih organizacij se uporablja 80 % sredstev, doseženih s plačilom koncesijske dajatve za prirejanje stav, 20 % pa za financiranje dejavnosti invalidskih in humanitarnih organizacij.

Koncesijska dajatev za stave, ki se uporablja za financiranje športnih organizacij, se vplačuje na račun Fundacije za financiranje športnih organizacij v Republiki Sloveniji.

Koncesijska dajatev za stave, ki se uporablja za financiranje invalidskih in humanitarnih organizacij, se vplačuje na račun Fundacije za financiranje invalidskih in humanitarnih organizacij v Republiki Sloveniji.

52.d člen

Ne glede na 52. b člen tega zakona sme zaradi razvoja vzreje tekmovalnih konj in konjeniškega športa društvo ali neprofitna humanitarna organizacija, ki ima sedež v Republiki Sloveniji in ki organizira tekmovanje s kopitarji, v skladu z določbami tega zakona, ki veljajo za občasno prirejanje klasičnih iger na srečo občasno prirediti stave v zvezi s temi tekmovanji, organiziranimi po določbah zakona, ki ureja živinorejo, največ 25-krat letno.

Prireditelj, ki želi prirejati stave v skladu s prejšnjim odstavkom, mora za to pridobiti dovoljenje ministra, pristojnega za finance, ob predhodnem soglasju ministra, pristojnega za kmetijstvo.

Predlog za izdajo dovoljenja iz prejšnjega odstavka mora prireditelj predložiti najpozneje mesec dni pred datumom tekmovanja, na katerem namerava prirediti stave, in mora vsebovati najmanj:

* ime in sedež prireditelja;
* čas in kraj tekmovanja, na katerem se nameravajo prirejati stave;
* pravila stav;
* načrtovani finančni izid iz prirejanja stav.

Prireditelj, ki na podlagi dovoljenja iz drugega odstavka tega člena v koledarskem letu prireja stave na več tekmovanjih, lahko zanje pridobi eno dovoljenje, za katero zaprosi najmanj mesec dni pred prvim tekmovanjem, pri čemer mora zagotoviti ločeno evidenco o vplačanih stavah in ugotovljenih dobitkih v zvezi s posameznim tekmovanjem.«

1. člen

V 53. členu se v drugem odstavku črta 7. točka.

V petem odstavku se črta besedilo »z izjemo 7. točke drugega odstavka tega člena,«.

1. člen

Besedilo 55. člena se spremeni tako, da se glasi:

»Posebne igre na srečo sme prirejati kot svojo dejavnost le gospodarska družba, ustanovljena na podlagi zakona, ki ureja gospodarske družbe, z dodeljeno koncesijo (v nadaljnjem besedilu: koncesionar).«.

1. člen

Besedilo 55.a člena se spremeni tako, da se glasi:

»Delež Republike Slovenije oziroma pravnih oseb, katerih 100 % lastnica ali ustanoviteljica je Republika Slovenija, v lastništvu koncesionarja ne sme biti manjši od 25 % +1 delnice v primeru delniške družbe in ne sme biti manjši od 51 % v poslovnem deležu druge oblike gospodarske družbe, ustanovljene na podlagi zakona, ki ureja gospodarske družbe.«.

1. člen

Besedilo 56. člena se spremeni tako, da se glasi:

»Pravna ali fizična oseba lahko pridobi ali odsvoji delež v lastništvu koncesionarja le ob predhodnem soglasju ministra, pristojnega za finance, v nasprotnem primeru je posel ničen.

Zahtevi za izdajo soglasja iz prejšnjega odstavka mora oseba, ki želi pridobiti delež v lastništvu prireditelja (v nadaljnjem besedilu: morebitni pridobitelj), priložiti:

1. podatke o morebitnem pridobitelju, skupaj z njegovim ustanovitvenim aktom, če gre za pravno osebo;

2. izpisek iz sodnega registra oziroma drugega ustreznega javnega registra, če gre za tujo pravno osebo;

3. izpisek delničarjev iz knjige delničarjev, če je pravna oseba delniška družba;

4. revidirano letno poročilo za zadnji dve poslovni leti;

5. dokazilo o izpolnjevanju obveznosti iz naslova obveznih prispevkov, davkov in drugih dajatev ter koncesijskih obveznosti ter drugih javnofinančnih obveznosti do države, kjer ima pravna oseba sedež, če gre za tujo osebo;

6. seznam oseb, ki so posredno ali neposredno povezane z morebitnim pridobiteljem, z opisom načina povezave;

7. podroben opis nameravanega pravnega posla;

8. natančno obrazložitev razlogov za pridobitev oziroma odsvojitev deleža;

9. podrobno obrazložitev z razvojnimi nameni in cilji, ki jih ima morebitni pridobitelj;

10. oceno vpliva pridobitve deleža v lastništvu na prihodnje poslovanje prireditelja;

11. drugo dokumentacijo, o kateri morebitni pridobitelj sodi, da bo na njeni podlagi mogoče oceniti njegovo primernost in vpliv pridobitve deleža v lastništvu na prihodnje poslovanje prireditelja in razvoj dejavnosti prirejanja iger na srečo.

Minister, pristojen za finance, mora o zahtevi za izdajo soglasja iz prvega odstavka tega člena odločiti v dveh mesecih od vložitve popolne zahteve in popolne dokumentacije iz prejšnjega odstavka sicer se šteje, da je soglasje dano.

1. člen

V 58. členu se v prvem in drugem odstavku znesek »416.000 eurov« nadomesti z zneskom »500.000 eurov«.

1. člen

61. in 62. člen se črtata.

1. člen

Besedilo 63. člena se spremeni tako, da se glasi:

»Koncesija za prirejanje posebnih iger na srečo se dodeli z odločbo vlade na podlagi javnega razpisa, ki ga objavi ministrstvo, pristojno za finance, koncesijsko pogodbo s prirediteljem pa sklene minister, pristojen za finance, v 45 dneh po dodelitvi koncesije.

Vlada o vlogi za dodelitev koncesije odloči najpozneje v štirih mesecih po koncu javnega razpisa iz prejšnjega odstavka.

Koncesija za prirejanje posebnih iger na srečo se dodeli za najmanj tri in največ pet let in se po poteku te dobe lahko podaljša.

Koncesija se lahko večkrat podaljša, vsakokrat za najmanj tri in največ pet let.

Ministrstvo, pristojno za finance, objavi javni razpis za dodelitev koncesije iz tega člena najmanj trikrat letno.«.

1. člen

V 64. členu se beseda »delniški« nadomesti z besedo »gospodarski«.

1. člen

65. člen se črta.

1. člen

V 67. členu se v prvem odstavku v prvi alineji beseda »delniške« nadomesti z besedo »gospodarske«.

V tretji alineji se beseda »delniške« nadomesti z besedilom »oziroma družbeno pogodbo gospodarske«.

V četrti alineji in peti alineji se beseda »delniške« nadomesti z besedo »gospodarske«.

1. člen

V 72. členu se v prvem odstavku šesta alineja spremeni tako, da se glasi:

»- koncesionar krši ta zakon in na njegovi podlagi sprejeta pravila posebnih iger na srečo in je bilo to ugotovljeno z odločbo oziroma drugim aktom nadzornega organa ter koncesionar ne odpravi pomanjkljivosti v roku, določenem z odločbo ali drugim aktom nadzornega organa, s katerim je bila odrejena odprava kršitve, oziroma je ugotovljena kršitev takšne narave, da je ni mogoče odpraviti z drugimi ukrepi nadzora,«.

Osma alineja se spremeni tako, da se glasi:

»- koncesionar ne poravnava v roku obveznosti iz obveznih prispevkov, davkov in drugih dajatev,«.

1. člen

V 75. členu se tretji odstavek črta.

Dosedanji četrti odstavek postane tretji odstavek

V dosedanjem petem odstavku, ki postane četrti odstavek, se besedilo »po stopnji 5 % od osnove« nadomesti z besedilom »po stopnji, ki jo določi vlada v odločbi o dodelitvi koncesije in ne sme biti nižja od 5 % od osnove.«.

Dosedanji šesti odstavek, ki postane peti odstavek, se spremeni tako, da se glasi:

»Koncesionar mora obračunati in plačati koncesijsko dajatev v petih delovnih dneh po poteku meseca za pretekli mesec.«.

1. člen

Besedilo 85.a člena se spremeni tako, da se glasi:

»Vodje igralnic, krupjeji, vodje iger, osebe, ki opravljajo interni nadzor v igralnici, ter glavni in pomožni blagajniki morajo za delo v igralniški dejavnosti izpolnjevati naslednje pogoje:

- imeti morajo zahtevano izobrazbo ter izpolnjevati druge pogoje in zahteve, ki jih za delovno mesto določi koncesionar s splošnim aktom;

- ne smejo biti pravnomočno obsojeni na zaporno kazen zaradi kaznivega dejanja zoper življenje in telo, človekovo zdravje, premoženje, gospodarstvo, pravni promet, uradno dolžnost in javna pooblastila ali javni red in mir.«.

1. člen

85.b člen se črta.

1. člen

V 92. členu se v prvem odstavku besedilo »delniška družba ali družba z omejeno odgovornostjo, ki ima sedež na območju Republike Slovenije« nadomesti z besedilom »gospodarska družba, z dodeljeno koncesijo«.

1. člen

V 94. členu se v prvem in drugem odstavku znesek »208.000 eurov« nadomesti z zneskom »250.000 eurov«.

1. člen

V 97. členu se v prvem odstavku število »50« nadomesti s številom »100«.

1. člen

V 98. členu se tretji odstavek črta.

Dosedanji četrti odstavek, ki postane tretji odstavek, se spremeni tako, da se glasi:

»Koncesionar za igralni salon obračunava in plačuje koncesijsko dajatev po stopnji, ki jo določi vlada v odločbi o dodelitvi koncesije in ne sme biti manjša od 20 %, in sicer v petih delovnih dneh po poteku meseca za pretekli mesec.«.

Peti odstavek se spremeni tako, da se glasi:

»Koncesionar mora obračunati in plačati koncesijsko dajatev v petih delovnih dneh po poteku meseca za pretekli mesec.«.

1. člen

V 107. členu se prvi odstavek spremeni tako, da se glasi:

»Prirejanje iger na srečo nadzira nadzorni organ na podlagi določb tega zakona in predpisov izdanih na njegovi podlagi.«.

1. člen

V 108. členu se v prvem odstavku v napovednem stavku za besedilom »naloge nadzornega organa so« doda beseda »predvsem«.

V sedmi alineji prvega odstavka se črta besedilo »o osebah, ki so pridobile licenco, in«.

1. člen

V 110. členu se v prvem odstavku za besedilom »priredi igro na srečo« dodata vejica in besedilo »če se pravna oseba po zakonu, ki ureja gospodarske družbe, šteje za srednjo ali veliko gospodarsko družbo, pa od 100.000 do 500.000 eurov«.

1. člen

V 111. členu se v prvem odstavku v napovednem stavku za besedilom »pravna oseba« dodata vejica in besedilo »z globo od 15.000 do 120.000 eurov pa pravna oseba, če se po zakonu, ki ureja gospodarske družbe, šteje za srednjo ali veliko gospodarsko družbo«.

1. člen

V 112. členu se v prvem odstavku v napovednem stavku za besedilom »pravna oseba« dodata vejica in besedilo »z globo od 15.000 do 120.000 eurov pa pravna oseba, če se po zakonu, ki ureja gospodarske družbe, šteje za srednjo ali veliko gospodarsko družbo«.

2. točka se spremeni tako, da se glasi:

»2. ne poveže informacijskega sistema, na katerem prireja spletne stave oziroma spletne igre na srečo, v informacijski sistem nadzornega organa in nadzornemu organu ne zagotovi bralnega dostopa do programov, podatkov in sistemskih zapisov (drugi odstavek 3.a člena);«.

3. točka se spremeni tako, da se glasi:

»3. dovoli udeležbo pri spletnih stavah oziroma spletnih igrah osebam, ki še niso stare 18 let (tretji odstavek 3.a člena);

V 5. točki se za besedo »delnice« doda besedilo »oziroma poslovne deleže«.

Doda se nova 5.a točka, ki se glasi:

»5.a na prvi strani spletne storitve ne navede opozorilnega napisa: »Igranje iger na srečo oziroma udeležba v stavah je dovoljena le osebam, starejšim od 18 let. Igranje iger na srečo lahko vodi v odvisnost« ali če napis ne obsega najmanj 5 % velikosti prve strani spletne storitve (peti odstavek 52.a člena);«.

14. točka se spremeni tako, da se glasi:

»14. dovoli udeležbo pri stavah ali obisk v igralnici ali igralnem salonu osebam, ki še niso stare 18 let (tretji odstavek 52.a in 83. člen);«.

1. člen

V 113. členu se v prvem odstavku v napovednem stavku za besedilom »pravna oseba« dodata vejica in besedilo »z globo od 4.000 do 30.000 eurov pa pravna oseba, če se po zakonu, ki ureja gospodarske družbe, šteje za srednjo ali veliko gospodarsko družbo«.

21. točka se črta.

Dosedanje 22. do 27. točka postanejo 21. do 26. točka.

1. člen

V 114. členu se v prvem odstavku v napovednem stavku za besedilom »pravna oseba« dodata vejica in besedilo »z globo 3000 pa pravna oseba, če se po zakonu, ki ureja gospodarske družbe, šteje za srednjo ali veliko gospodarsko družbo«.

1. člen

V 115. členu se v prvem odstavku v napovednem stavku za besedilom »pravna oseba« dodata vejica in besedilo »z globo od 2.000 do 12.000 eurov pa pravna oseba, če se po zakonu, ki ureja gospodarske družbe, šteje za srednjo ali veliko gospodarsko družbo«.

13. točka se črta.

Dosedanja 14. točka postane 13. točka.

PREHODNE IN KONČNA DOLOČBA

1. člen

Postopki za dodelitev ali podaljšanje koncesije za prirejanje posebnih iger na srečo, ki so na dan uveljavitve tega zakona v teku oziroma je bilo zoper dokončno odločitev v teh postopkih vloženo pravno sredstvo, se vodijo in dokončajo po določbah Zakona o igrah na srečo (Uradni list RS, št. 14/11 – uradno prečiščeno besedilo, 108/12, 11/14 – popr. in 40/14 – ZIN-B) in na njegovi podlagi izdanih predpisov.

1. člen

Loterija Slovenije, d. d. in Športna loterija, d. d., ki jima je bila koncesija za trajno prirejanje posameznih klasičnih iger na srečo dodeljena po določbah Zakona o igrah na srečo (Uradni list RS, št. 14/11 – uradno prečiščeno besedilo, 108/12, 11/14 – popr. in 40/14 – ZIN-B), lahko te igre v skladu s sklenjenimi koncesijskimi pogodbami prirejata do izteka koncesije za posamezno igro.

1. člen

Koncesionarji morajo uskladiti lastniško strukturo z določbo spremenjenega 55.a člena zakona v 12 mesecih po uveljavitvi tega zakona.

1. člen

Predpisi, izdani na podlagi sedaj veljavnega Zakona o igrah na srečo (Uradni list RS, št. 14/11 – uradno prečiščeno besedilo, 108/12, 11/14 – popr. in 40/14 – ZIN-B), se uskladijo z določbami tega zakona v šestih mesecih od uveljavitve tega zakona.

1. člen

Z dnem uveljavitve tega zakona preneha veljati Pravilnik o licencah za delo v dejavnosti prirejanja posebnih iger na srečo (Uradni list RS, št. 45/02, 77/02 in 109/12).

1. člen

Ta zakon začne veljati petnajsti dan po objavi v Uradnem listu Republike Slovenije.

**III. OBRAZLOŽITEV**

**K 1. členu**

Ta zakon ureja med drugim tudi storitve informacijske družbe, zato se izda ob upoštevanju postopka informiranja v skladu z Direktivo (EU) 2015/1535 Evropskega parlamenta in Sveta z dne 9. septembra 2015 o določitvi postopka za zbiranje informacij na področju tehničnih predpisov in pravil za storitve informacijske družbe (UL L št. 241 z dne 17. 9. 2015, str. 1) in v skladu z Uredbo (EU) 2019/515 z dne 19. marca 2019 o vzajemnem priznavanju blaga, ki se zakonito trži v drugi državi članici.

**K 2. členu**

Pri navedeni spremembi gre za jezikovni popravek edninske oblike besede »njeni« v množinsko obliko. Poleg tega se na predpiše, da območju Republike Slovenije lahko trajno prireja klasične igre na srečo in stave največ 5 prirediteljev, vlada pa lahko dodeli največ 15 koncesij za prirejanje posebnih iger na srečo v igralnici in največ 45 koncesij za prirejanje posebnih iger na srečo v igralnih salonih. Poleg tega se izraz povezane osebe uskladi z določbo ZGD-1, ki ta pojem opredeli kot povezane stranke.

**K 3. členu**

Določa obveznost prirediteljev klasičnih iger na srečo in stav ter koncesionarje, ki prirejajo posebne igre na srečo preko spleta, da se morajo povezati v informacijski sistem Finančne uprave Republike Slovenije (v nadaljnjem besedilu: nadzorni organ) in mu za zagotoviti bralni dostop do programov, podatkov in sistemskih zapisov ter pridobiti dovoljenje nadzornega organa za začetek prirejanja spletnih stav oziroma spletnih iger na srečo.

**K 4. členu**

V navedenem členu se besedilo »športne stave« nadomesti z besedo »stave«, s čimer se poleg športnih stav omogoči tudi prirejanje drugih vrst stav.

**K 5. členu**

V navedenem členu se izenačijo udeleženci pri klasičnih igrah na srečo in stavah.

**K 6. členu**

13. člen obstoječega zakona se črta zaradi smiselne ureditve področja prirejanja stav pri posameznih tekmovanjih v novem poglavju »II.a PRIREJANJE STAV« v 13. členu predloga zakona z definiranjem novega 52.d člena predloga zakona.

**K 7. členu**

Predlog sprememb 30. člena določa, da klasične igre na srečo in stave lahko prireja gospodarska družba, ki ima sedež v Republiki Sloveniji in dodeljeno koncesijo. Poleg tega navedeni člen še določa, da lahko prireja klasične igre na srečo in stave v sodelovanju s tujimi prireditelji iger na srečo, ki imajo dovoljenje pristojnega organa svoje države za prirejanje teh iger.

**K 8. členu**

Zaradi odprave omejitve, da klasične igre na srečo in stave lahko prireja le delniška družba, se izrazu delničar v prvem odstavku doda še izraz lastnik poslovnega deleža, v primeru, da ne gre za delniško družbo.

**K 9. členu**

V besedilu člena se izrazi delnice in delničarji dopolnijo še z izrazi poslovni deleži in lastniki poslovnih deležev.

**K 10. členu**

Navedeni člen določa, da se koncesija za trajno prirejanje klasičnih iger na srečo dodeli z odločbo vlade na podlagi javnega razpisa, ki ga objavi ministrstvo, pristojno za finance, Vlada o vlogi za dodelitev koncesije odloči najpozneje v štirih mesecih po koncu javnega razpisa iz prejšnjega odstavka, koncesijsko pogodbo pa sklene minister, pristojen za finance.

Ministrstvo, pristojno za finance, objavi javni razpis za dodelitev koncesije najmanj trikrat letno.

**K 11. členu**

Zaradi spremembe načina dodeljevanja koncesij in roka v katerem mora vlada odločiti o dodelitvi koncesije se 37. člen zakona črta.

**K 12. členu**

V navedenem členu se neustrezen naziv »davčni« organ nadometi z izrazom »nadzorni« organ. Poleg tega se v navedenem členu določi razpon za odmero stopnje koncesijske dajatve in rok v katerem je prireditelj dolžan plačati koncesijsko dajatev, kot tudi kriterije za določitev stopnje koncesijske dajatve.

**K 13. členu**

V 42. člen se določi krajše obdobje za katero se dodeli in podaljša koncesija za prirejanje klasičnih iger na srečo in stav in sicer najmanj za tri in največ za pet let in se po tem obdobju lahko podaljša, vsakokrat za najmanj tri in največ pet let.

**K 14. členu**

V tem členu se odpoved koncesijske pogodbe nanaša tudi na stave.

**K 15. členu**

Črtanje dela besedila je potrebno zaradi ureditve področja prirejanja stav v novem poglavju zakona »II.a PRIREJANJE STAV« in sicer v novem 52.č členu, pri čemer se razmerje financiranja FŠO in FIHO ne spreminja.

**K 16. členu**

Predlog sprememb uvaja podrobnejšo ureditev prirejanja stav v novem poglavju »II.a PRIREJANJE STAV«

Nov 52.a člen postavlja osnovno definicijo stav in opredeljuje določene omejitve področij, kjer stave niso dovoljene zaradi zahajanja v tanko linijo, ki ločuje prirejanje stav, kot specifične vrste klasičnih iger na srečo od prirejanja ostalih klasičnih iger na srečo, ohranjanja dostojanstva posameznika ali družbene nesprejemljivost, kot bi npr. bile stave na politične dogodke. Predlog zakona tudi dodatno utrjuje prepoved igranja mladoletnim osebam in obvezo prireditelja stav, da z ustreznimi postopki preverja dejansko starost posameznega potencialnega igralca.

Nov 52.b člen določa, da smejo stave kot svojo dejavnost prirejati le gospodarska družba, ki so v Republiki Sloveniji pridobile koncesijo za prirejanje stav, poleg tega določa tudi ajnižji znesek osnovnega kapitala prireditelja.

Predlog v 52. c členu določa višino vstopne dajatve za pridobitev koncesije in način delitve vstopne nepovratne dajatve med obe fundaciji, pri čemer izpolnjevanje te obveznosti prireditelja nadzira nadzorni organ.

Predlog zakona v 52.č členu ohranja sedanje razmerje in razporeditev vplačil koncesijskih dajatev prirediteljev stav v FSO in FIHO ter določa način plačila in delitve koncesijske dajatve koncesionarjev iz naslova prirejanja stav.

Predlog zakona z definiranjem 52.d člena tudi ustrezno ureja stave za določena posamezna tekmovanja v konjeniških športih, kar je bilo do sedaj urejeno v 15. členu obstoječega zakona in se smiselno umešča v poglavje prirejanja stav. Gre izključno za tekmovanja na področju konjeniškega športa, organizacijo tekem s kopitarji, ki se prirejajo v skladu z določbami tega zakona, ki veljajo za občasno prirejanje klasičnih iger na srečo.

**K 17. členu**

Ker je področje stav na novo urejeno in se za to vrsto iger na srečo na novo predpisujejo pogoji za pridobitev koncesije in za prirejanje stav, se stave v 53. členu črtajo kot ena od vrst posebnih iger na na srečo.

**K 18. členu**

S predlagano spremembo se spreminja določba, ki se nanaša na statusno pravno obliko subjekta, ki želi prirejati posebne igre na srečo kot svojo dejavnost in je določala, da mora biti ta organiziran kot delniška družba. Predlagana sprememba dopušča možnost pridobitve koncesije za prirejanje posebnih iger na srečo vsem gospodarskim družbam, poleg tega pa se opušča tudi zahteva po sedežu koncesionarja v Republiki Sloveniji.

**K 19. členu**

Navedeni člen v pretežni meri opušča lastninskopravne omejitve, ki so predpisovale, da so delničarji koncesionarja lahko Republika Slovenija, lokalne skupnosti in pravne osebe, katerih 100-% lastnik ali edini ustanovitelj je Republika Slovenija. S predlaganimi spremembami je edina omejitev glede lastništva koncesionarja, ki prireja posebne igre na srečo v igralnici, določena glede neposrednega oziroma posrednega deleža Republike Slovenije v lastništvu koncesionarja. Delež Republike Slovenije oziroma pravnih oseb, katerih 100-% lastnica ali ustanoviteljica je Republika Slovenija, ne sme biti manjši od 25 % +1 delnice v primeru delniške družbe oziroma ne sme biti manjši od 51 % v poslovnem deležu druge oblike gospodarske družbe, ustanovljene na podlagi zakona, ki ureja gospodarske družbe. Črtajo se tudi dodatni pogoji, ki so za delničarja koncesionarja predpisovali velikost družbe oziroma dejavnost, ki jo ta opravlja.

**K 20. členu**

Ker se vsebina zahteve za izdajo soglasja za pridobitev deleža v lastništvu koncesionarja razlikuje od vsebine zahteve za pridobitev deleža v lastništvu koncesionarja, se v predlaganem dopolnjenem členu opredelijo vsebine, ki jih mora vsebovati navedena zahteva.

**K 21. členu**

V predlaganem členu se zaradi zagotavljanja večje integritete koncesionarja in tudi za zaščito igralcev najnižji znesek osnovnega kapitala, če ima koncesionar dodeljeno eno koncesijo, zviša s 416.000 eurov na 500.000 eurov.

**K 22. členu**

Glede na dejstvo, da ni več predpisano, da mora biti koncesionar statusno organiziran kot delniška družba se črta določba 61. člena. Enako se črta tudi določba 62. člena, saj ni več predpisano, da mora biti koncesionar statusno organiziran kot delniška družba.

**K 23. členu**

V navedenem členu je določeno, da se koncesija za prirejanje posebnih iger na srečo dodeli iz odločbo vlade na podlagi javnega razpisa, ki ga objavi ministrstvo, pristojno za finance. Nadalje ta člen določa obveznost ministra, pristojnega za finance, da v 45 dneh po dodelitvi koncesije sklene koncesijsko pogodbo. Glede na veljavni zakon se skrajšuje rok za odločitev o dodelitvi koncesije iz šestih na štiri mesece, po zaključku javnega razpisa. Določa se tudi obdobje, za katerega se dodeli koncesija za prirejanje posebnih iger na srečo in sicer se predlaga dodelitev za najmanj tri leta in največ pet let. Na enak način se določa obdobje, za katerega se koncesija lahko podaljša. Predlagana sprememba bo v praksi omogočila, da se bodo pri dodeljevanju in podaljševanju koncesij za prirejanje posebnih iger na srečo lahko v večji meri upoštevali kriteriji, ki jih določa zakon za podelitev oziroma podaljšanje koncesije in stanje na igralniškem trgu. Glede javnega razpisa je še določeno, da mora ministrstvo, pristojno za finance, objaviti javni razpisa za dodelitev koncesije iz tega člena najmanj trikrat letno.

**K 24. členu**

Glede na to, da delniška družba ni več predpisana kot edino dopustna statusno pravna oblika subjekta, ki želi prirejati posebne igre na srečo se v navedenem členu izraz delniška družba nadomesti z izrazom gospodarska družba.

**K 25. členu**

65.člen se črta, ker je vsebina tega člena povzeta v spremenjenem 63. členu ZIS.

**K 26. členu**

V navedenem členu, ki določa, da je subjekt, ki se mu dodeli koncesija za prirejanje posebnih iger na srečo registriran za opravljanje dejavnosti posebnih iger na srečo se izraz delniška družba nadomesti z izrazom gospodarska družba.

**K 27. členu**

Navedeni člen taksativno navaja razloge, zaradi katerih vlada odvzame dodeljeno koncesijo za prirejanje posebnih iger na srečo. Poleg že navedenih razlogov se še konkretneje določi, da vlada odvzame koncesijo, če koncesionar krši ta zakon in na njegovi podlagi sprejeta pravila posebnih iger na srečo ter je bilo to ugotovljeno z odločbo oziroma drugim aktom nadzornega organa. Ob tem koncesionar ne odpravi pomanjkljivosti v roku, določenem z odločbo ali drugim aktom nadzornega organa, s katerim je bila odrejena odprava kršitve oziroma je ugotovljena kršitev takšne narave, da je ni mogoče odpraviti z drugimi ukrepi nadzora. Če koncesionar v roku ne poravnava obveznosti iz naslova obveznih prispevkov, davkov in drugih dajatev, je to še en razlog za odvzem koncesije.

**K 28. členu**

V 72. členu se črta določba, ki je iz osnove za obračun koncesijske dajatve izvzemala vstopnino in napitnino. V skladu z navedeno spremembo se tudi vstopnina in napitnina, ki ju prejmeta koncesionar in zaposleni pri koncesionarju, vštevata v osnovo za obračun koncesijske dajatve. Poleg tega se stopnja koncesijske dajatve, ki je bila določena za vsako drugo vrsto iger, poleg iger na igralnih avtomatih, ki jih prireja koncesionar in je z zakonom predpisana v višini 5 % na novo določi tako, da to stopnjo v odstotku določi vlada v odločbi o dodelitvi koncesije in ne sme biti nižja od 5 % od osnove.

**K 29. členu**

S 85.a člena se odpravi zahteva po pridobitvi licence za opravljanje nekaterih del v dejavnosti prirejanja posebnih iger na srečo. Koncesionarji, ki prirejajo posebne igre na srečo v igralnicah in igralnih salonih, bodo po ukinitvi licenc v dejavnosti prirejanja posebnih iger na srečo za opravljanje dela v dejavnosti prirejanja posebnih iger na srečo (vodja igralnice, vodja iger, osebe, ki opravljajo interni nadzor v igralnici, ter glavni in pomožni blagajniki), lahko zaposlovali osebe, ki bodo izpolnjevale pogoje iz igralniških standardov, ki jih bo sprejemalo Združenje igralništva Slovenije.

**K 30. členu**

Ker se odpravijo licence v dejavnosti prirejanja iger na srečo, se črta navedeni člen, ki določa obveznost nadzornega organa, da vodi zbirko podatkov o izdanih licencah, vrsti podatkov in času hrambe podatkov.

**K 31. členu**

V navedenem členu se izraz delniška družba ali družba z omejeno odgovornostjo v skladu s prehodnimi spremembami nadomesti z izrazom gospodarska družba. Poleg tega se odpravi zahteva po sedežu družbe v Republiki Sloveniji.

**K 32. členu**

Zaradi zagotavljanja integritete koncesionarja za igralni salon in zagotavljanja zaščite igralcev se najnižji znesek osnovnega kapitala koncesionarja za igralni salon, če ima eno koncesijo zviša z 208.000 eurov na 250.000 eurov.

**K 33. členu**

V navedenem členu se najnižje število igralnih avtomatov, ki morajo biti nameščeni v igralnem salonu zviša s 50 na 100 igralnih avtomatov. Strategija razvoja iger na srečo v Republiki Sloveniji namreč predvideva postopno zmanjševanje števila igralnih salonov in prirejanje posebnih iger na srečo v večjih igralniških enotah.

**K 34. členu**

V navedenem členu se črta določba, ki je vstopnine in napitnine izvzemala iz osnove za obračun koncesijske dajatve. Pole tega se spremeni tudi določba o določanju višine stopnje koncesijske dajatve za koncesionarja za igralni salon, ki se obračunava in plačuje po stopnji 20% od osnove. Navedena določba se spremeni tako, da koncesionar za igralni salon obračunava in plačuje koncesijsko dajatev v odstotku, ki ga določi vlada v odločbi o dodelitvi koncesije, in ne sme biti manjši od 20 %, in sicer v petih delovnih dneh po poteku meseca za pretekli mesec.

**K 35. členu**

V navedem členu se besedilo člena redakcijsko uskladi tako, da se naziv »Davčna uprava Republike Slovenije« nadomesti z izrazom »nadzorni organ«.

**K 36. členu**

V navedenem členu se zaradi velikega števila različnih nadzornih postopkov, ki jih ni mogoče taksativno našteti, primeroma določijo naloge, ki jih na področju nadzora nad prirejanjem iger na srečo opravlja nadzorni organ. Zaradi ukinitve licenc se iz nalog nadzornega organa črta obveznost vodenja zbirke podatkov o osebah, ki so pridobile licenco.

**K 37. členu**

S spremembo navedenega člena, ki določa višino glob, se kazenske določbe glede predpisane višine glob uskladijo s predpisi, ki urejajo postopek o prekršku tako, da se določijo višje globe za srednje in velike gospodarske družbe.

**K 38. členu**

S spremembo navedenega člena, ki določa višino glob, se kazenske določbe glede predpisane višine glob uskladijo s predpisi, ki urejajo postopek o prekršku tako, da se določijo višje globe za srednje in velike gospodarske družbe.

**K 39. členu**

S spremembo navedenega člena, ki določa višino glob, se kazenske določbe glede predpisane višine glob uskladijo s predpisi, ki urejajo postopek o prekršku tako, da se določijo višje globe za srednje in velike gospodarske družbe. Glede na novo ureditev področja stav, se določijo kršitve glede povezovanja v nadzorni sistem nadzornega organa in preprečevanja sodelovanja pri stavah osebam mlajšim od 18 let in sankcije za te kršitve. Poleg tega se pri kršitvah vezanih na prenos delnic, besedi delnice doda še izraz lastniški deleži.

**K 40. členu**

S spremembo navedenega člena, ki določa višino glob, se kazenske določbe glede predpisane višine glob uskladijo s predpisi, ki urejajo postopek o prekršku tako, da se določijo višje globe za srednje in velike gospodarske družbe. Zaradi ukinitve licenc se črta kazenska določba, ki je sankcionirala delo v dejavnosti brez ustrezne licence.

**K 41. členu**

S spremembo navedenega člena, ki določa višino glob, se kazenske določbe glede predpisane višine glob uskladijo s predpisi, ki urejajo postopek o prekršku tako, da se določijo višje globe za srednje in velike gospodarske družbe.

**K 42. členu**

S spremembo navedenega člena, ki določa višino glob, se kazenske določbe glede predpisane višine glob uskladijo s predpisi, ki urejajo postopek o prekršku tako, da se določijo višje globe za srednje in velike gospodarske družbe. Zaradi ukinitve licenc se črta kazenska določba, ki je sankcionirala koncesionarja, če ta ni obvestil komisije za licence, da določena oseba ne izpolnjuje več pogojev za pridobitev licence.

**K 43. členu**

Navedeni člen določa način dokončanja postopkov za dodelitev ali podaljšanje koncesije za prirejanje posebnih iger na srečo, ki bodo na dan uveljavitve tega zakona v teku oziroma je bilo zoper dokončno odločitev v teh postopkih vloženo pravno sredstvo tako, da se vodijo in dokončajo po določbah Zakona o igrah na srečo (Uradni list RS, št. 14/11 – uradno prečiščeno besedilo, 108/12, 11/14 – popr. in 40/14 – ZIN-B).

**K 44. člen**

Prehodna določba v navedenem členu omogoča dosedanjima prirediteljema klasičnih iger na srečo Loterija Slovenije, d. d., in Športna loterija, d. d., ki so jima je bile koncesije za trajno prirejanje posameznih klasičnih iger na srečo dodeljena po določbah Zakona o igrah na srečo (Uradni list RS, št. 14/11 – uradno prečiščeno besedilo, 108/12, 11/14 – popr. in 40/14 – ZIN-B), da lahko te igre v skladu s sklenjenimi koncesijskimi pogodbami prirejata do izteka koncesije za posamezno igro.

**K 45. členu**

Člen določa prehodno obdobje, v katerem morajo koncesionarji uskladiti lastniško strukturo z zahtevami predpisanimi v spremenjenem 55.a členu.

**K 46. členu**

Navedeni člen določa rok šestih mesecev, v katerem se morajo predpisi, izdani na podlagi sedaj veljavnega Zakona o igrah na srečo (Uradni list RS, št. 14/11 – uradno prečiščeno besedilo, 108/12, 11/14 – popr. in 40/14 – ZIN-B), uskladiti z določbami tega zakona,

**K 47. členu**

Ker se zaradi odprave upravnih ovir ukinejo licence za delo v dejavnosti prirejanja posebnih iger na srečo, z dnem uveljavitve tega zakona preneha veljati Pravilnik o licencah za delo v dejavnosti prirejanja posebnih iger na srečo (Uradni list RS, št. 45/02, 77/02 in 109/12).

**K 48. členu**

Navedeni člen določa začetek veljavnosti zakona.

**IV. BESEDILO ČLENOV, KI SE SPREMINJAJO**

3. člen

Prirejanje iger na srečo je izključna pravica Republike Slovenije, razen če s tem zakonom ni drugače določeno.

Igre na srečo se lahko prirejajo le na podlagi dovoljenja oziroma koncesije pristojnega organa.

O dodelitvi koncesije za prirejanje iger na srečo in njenem podaljšanju, izdaji dovoljenj in soglasij ter o zadevah iz 53., 81. člena in petega odstavka 92. člena tega zakona odločata Vlada Republike Slovenije (v nadaljnjem besedilu: vlada) in minister, pristojen za finance, po prostem preudarku, pri čemer upoštevata zlasti:

1. zasičenost ponudbe iger na srečo v državi oziroma lokalni skupnosti;
2. zagotavljanje usklajenega, optimalnega in trajnostnega razvoja dejavnosti;
3. vpliv na socialno, kulturno in naravno okolje ter posameznika;
4. obseg prirejanja iger na srečo z vidika dopolnjevanja turistične ponudbe;
5. izkušnje in priporočila za prirejanje iger na srečo;
6. dejavnost, dosedanje ravnanje in finančna boniteta pravne osebe oziroma z njo povezanih oseb;
7. izpolnjevanje davčnih, koncesijskih in drugih javnofinančnih obveznosti, ki jih imajo pravne osebe in njeni lastniki;
8. strateške razvojne dokumente za prirejanje iger na srečo;
9. druge okoliščine, povezane z odločanjem o zadevi.

Povezane osebe po tem zakonu so osebe, ki se štejejo za povezane osebe po zakonu, ki ureja gospodarske družbe.

Na območju Republike Slovenije lahko trajno prirejata klasične igre na srečo največ dva prireditelja, vlada pa lahko dodeli največ 15 koncesij za prirejanje posebnih iger na srečo v igralnicah in 45 koncesij za prirejanje posebnih iger na srečo v igralnih salonih.

Ministrstvo, pristojno za finance, spremlja, zbira, preverja in analizira podatke, potrebne za dodelitev in podaljšanje koncesij ter sklenitev koncesijskih pogodb oziroma izdajo dovoljenj, in vodi registre koncesionarjev, prirediteljev klasičnih iger na srečo ter igralnic in igralnih salonov.

3.a člen

Igre na srečo po internetu oziroma drugih telekomunikacijskih sredstvih (v nadaljnjem besedilu: spletne igre na srečo) lahko prirejajo le gospodarske družbe, ki imajo koncesijo za trajno prirejanje klasičnih iger na srečo ali koncesijo za prirejanje posebnih iger na srečo v igralnicah, in sicer le tisto spletno igro na srečo, ki se določi v koncesijski pogodbi, ki jo skleneta koncesionar in minister, pristojen za finance.

Gospodarske družbe iz prejšnjega odstavka morajo informacijski sistem, na katerem prirejajo spletne igre na srečo, povezati v informacijski sistem Davčne uprave Republike Slovenije (v nadaljnjem besedilu: nadzorni organ) in mu zagotoviti bralni dostop do aplikacij, podatkov in sistemskih zapisov.

Udeležba pri spletnih igrah na srečo je dovoljena samo osebam, starim najmanj 18 let.

Minister, pristojen za finance, podrobneje določi pogoje in način prirejanja spletnih iger.

10. člen

Klasične igre na srečo po tem zakonu so številčne loterije, loterije s trenutno znanim dobitkom, kviz loterije, tombole, lota, športne napovedi, športne stave, srečelovi in druge podobne igre.

11. člen

Udeleženci pri klasičnih igrah na srečo so fizične osebe, ki so imetniki loterijskih srečk, tombolskih tablic, srečk pri srečelovu, stavnih listkov ali drugih potrdil o vplačilu denarnega zneska za udeležbo v igri (v nadaljnjem besedilu: srečke).

15. člen

Prireditelj, ki organizira športna tekmovanja, sme v prostorih, v katerih so tekmovanja, enkrat letno prirediti stave v zvezi s temi tekmovanji.

Ne glede na določbo prejšnjega odstavka sme prireditelj, ki organizira tekmovanje s kopitarji, prirediti stave v zvezi s temi tekmovanji, ki se priredijo po določbah zakona, ki ureja živinorejo, največ 25-krat letno. Prireditelj si mora za prirejanje stav pridobiti soglasje ministra, pristojnega za kmetijstvo.

Stave se lahko prirejajo le na naslednjih tekmovanjih kopitarjev:

- kasaške dirke,

- kasaške dirke pod sedlom,

- ravne galopske dirke in

- galopske dirke prek ovir.

30. člen

Klasične igre na srečo sme trajno prirejati kot svojo dejavnost le delniška družba, ki ima sedež na območju Republike Slovenije, na podlagi posebne koncesije (v nadaljnjem besedilu: prireditelj).

31. člen

Delničarji družbe iz prejšnjega člena so lahko le pravne osebe.

Delež posamezne pravne osebe in z njo povezanih oseb v osnovnem kapitalu prireditelja ne sme presegati 20% delnic.

32. člen

Določba prvega odstavka prejšnjega člena ne velja za delavce, zaposlene in bivše zaposlene pri prireditelju. Ti imajo lahko v lasti skupaj največ 10% delnic prireditelja.

Delnice prireditelja so navadne in se lahko glasijo le na ime.

Pravna oseba lahko pridobi ali odsvoji delnice prireditelja le ob predhodnem soglasju ministra, pristojnega za finance, v nasprotnem primeru je posel ničen.

Zahtevi za izdajo soglasja iz prejšnjega odstavka mora pravna oseba, ki želi pridobiti delnice prireditelja, priložiti:

1.      podatke o pravni osebi, ki vlaga zahtevo za izdajo soglasja, skupaj z njenim ustanovitvenim aktom;

2.      izpisek iz sodnega registra oziroma drugega ustreznega javnega registra, če gre za tujo osebo;

3.      izpisek delničarjev iz knjige delničarjev, če je pravna oseba delniška družba;

4.      revidirano letno poročilo za zadnji dve poslovni leti;

5.      dokazilo o izpolnjevanju davčnih in drugih javnofinančnih obveznosti do države, kjer ima pravna oseba sedež, če gre za tujo osebo;

6.      seznam oseb, ki so posredno ali neposredno povezane s pravno osebo, z opisom načina povezave;

7.      podroben opis nameravanega pravnega posla;

8.      natančno obrazložitev razlogov za pridobitev oziroma odsvojitev delnic;

9.      podrobno obrazložitev z razvojnimi nameni in cilji, ki jih ima pravna oseba kot delničar prireditelja;

10.   oceno vpliva pridobitve delnic na prihodnje poslovanje prireditelja;

11.   drugo dokumentacijo, o kateri pravna oseba, ki želi pridobiti delnice, sodi, da bo na njeni podlagi mogoče oceniti primernost pravne osebe kot delničarja prireditelja in vpliv pridobitve delnic na prihodnje poslovanje prireditelja in razvoj dejavnosti prirejanja iger na srečo.

Minister, pristojen za finance, mora o vlogi za izdajo soglasja iz tretjega odstavka tega člena odločiti v roku enega meseca od vložitve popolne vloge in popolne dokumentacije, sicer se šteje, da je soglasje dano.

36. člen

O dodelitvi koncesije za trajno prirejanje klasičnih iger na srečo odloča vlada, koncesijsko pogodbo s prirediteljem pa sklene minister, pristojen za finance.

37. člen

Vlada mora o vlogi za dodelitev koncesije odločiti najpozneje v šestih mesecih.

Minister, pristojen za finance, mora koncesijsko pogodbo skleniti v 45 dneh po dodelitvi koncesije.

40. člen

Za dodeljeno koncesijo mora prireditelj plačevati koncesijsko dajatev. Obračunavanje in plačevanje koncesijske dajatve nadzira davčni organ.

Osnova za obračunavanje in plačevanje koncesijske dajatve je vrednost vplačil, doseženih s prodajo srečk in zmanjšanih za izplačane dobitke.

Ne glede na določbo prejšnjega odstavka je osnova za obračunavanje in plačevanje koncesijske dajatve pri klasični igri na srečo, ki jo prireditelj prireja v sodelovanju z domačo ali tujimi pravnimi osebami, ki imajo ustrezno dovoljenje pristojnega organa za prirejanje iger na srečo, vrednost vplačil, zmanjšana za odstotek predvidenega sklada za dobitke, ki je določen s pravili te klasične igre na srečo.

Osnova za plačevanje koncesijske dajatve se ugotavlja mesečno. Od te osnove je prireditelj dolžan obračunati in plačati koncesijsko dajatev v odstotku, ki ga določi vlada s sklepom o dodelitvi koncesije, in sicer v petih delovnih dneh po poteku meseca za pretekli mesec.

 42. člen

Koncesija za trajno prirejanje klasičnih iger na srečo se dodeli za največ deset let in se po poteku te dobe lahko podaljša.

Šest mesecev pred potekom roka iz prejšnjega odstavka lahko prireditelj zaprosi za podaljšanje koncesije.

Koncesijo se lahko večkrat podaljša, vsakokrat za pet let.

44. člen

Prireditelj lahko odpove koncesijsko pogodbo z odpovednim rokom enega leta.

Dodeljena koncesija za trajno prirejanje klasičnih iger na srečo se lahko odvzame, če prireditelj krši določbe koncesijske pogodbe ali če pri prirejanju posamezne vrste iger na srečo ne spoštuje sprejetih pravil iger ali če prirejanje iger na srečo ni več pretežna dejavnost prireditelja.

O odvzemu koncesije odloča vlada.

Na podlagi sklepa vlade o odvzemu koncesije iz prejšnjega odstavka, koncesijska pogodba preneha veljati.

46. člen

Za financiranje dejavnosti invalidskih in humanitarnih organizacij se uporablja 80% sredstev, doseženih s plačilom koncesijskih dajatev za trajno prirejanje številčne loterije, loterije s trenutno znanim dobitkom in lota, 20% pa za financiranje dejavnosti športnih organizacij.

Za financiranje dejavnosti športnih organizacij se uporablja 80% sredstev, doseženih s plačilom koncesijske dajatve za trajno prirejanje športne napovedi, druge športne stave in kviz loterije, 20% pa za financiranje dejavnosti invalidskih in humanitarnih organizacij.

53. člen

Posebne igre na srečo po tem zakonu so igre, ki jih igrajo igralci proti igralnici ali drug proti drugemu na posebnih igralnih mizah s kroglicami, kockami, kartami, na igralnih panojih ali na igralnih avtomatih ter stave in druge podobne igre v skladu z mednarodnimi standardi (v nadaljnjem besedilu: posebne igre na srečo).

Vrste posebnih iger na srečo so:

1. igre, ki jih igralci igrajo drug proti drugemu (chemin de fer, poker);

2. igre s kroglico (francoska ruleta, ameriška ruleta, boulle);

3. igre z igralnimi kartami, ki se igrajo proti igralnici (black jack, punto banco, mini punto, carribean poker, 30/40, red dog);

4. igre s kockami (craps, tai sai);

5. igre na igralnih panojih (bingo, keno, big wheele, toto);

6. igre na igralnih avtomatih, ki jih igralci igrajo proti igralnemu avtomatu;

7. stave.

O uvrstitvi novih iger v eno od vrst iz prejšnjega odstavka odloča minister, pristojen za finance.

Posebne igre na srečo se smejo prirejati le v igralnicah.

Ne glede na določbo prejšnjega odstavka se posebne igre na srečo, z izjemo 7. točke drugega odstavka tega člena, ob pogojih iz 3.a člena tega zakona prirejajo tudi po internetu oziroma drugih telekomunikacijskih sredstvih.

55. člen

Posebne igre na srečo sme prirejati kot svojo dejavnost le delniška družba, ki ima sedež na območju Republike Slovenije, na podlagi koncesije (v nadaljnjem besedilu: koncesionar).

55.a. člen

Delničarji koncesionarja so lahko Republika Slovenija, lokalne skupnosti in pravne osebe, katerih 100% lastnik ali edini ustanovitelj je Republika Slovenija.

Ne glede na prejšnji odstavek je lahko delničar koncesionarja tudi gospodarska družba, organizirana v obliki delniške družbe, ki izpolnjuje naslednje pogoje:

1. delež posamezne gospodarske družbe in z njo povezanih oseb v osnovnem kapitalu koncesionarja ne sme presegati 20% navadnih delnic;

2. delež posamezne fizične osebe v osnovnem kapitalu gospodarske družbe ne sme presegati 10% delnic, pri čemer skupni delež fizičnih oseb ne sme presegati 49% delnic;

3. gospodarska družba mora izpolnjevati merila za veliko družbo po predpisih, ki urejajo gospodarske družbe, ali pa mora pretežni del prihodkov ustvariti iz dejavnosti investicijskih in pokojninskih družb oziroma skladov, bančništva, zavarovalništva oziroma finančnega posredništva ali s turistično dejavnostjo.

Gospodarske družbe iz prejšnjega odstavka lahko skupaj pridobijo največ 49% navadnih delnic koncesionarja.

Določbe 1. in 3. točke drugega odstavka tega člena in prejšnjega odstavka se ne uporabljajo za gospodarske družbe, ki imajo koncesijo vlade za prirejanje posebnih iger na srečo v igralnicah..

56. člen

Delnice koncesionarja so navadne, ki se glasijo na ime, in prednostne, brez glasovalne pravice.

Navadne delnice se smejo pridobiti ali odsvojiti le ob predhodnem soglasju ministra, pristojnega za finance, v nasprotnem primeru je posel ničen.

Zahtevi za izdajo soglasja iz prejšnjega odstavka se mora priložiti dokumentacija iz četrtega odstavka 32. člena tega zakona.

Minister, pristojen za finance, mora o vlogi za izdajo soglasja iz drugega odstavka tega člena odločiti v roku enega meseca od vložitve popolne vloge in popolne dokumentacije, sicer se šteje, da je soglasje dano.

58. člen

Najnižji znesek osnovnega kapitala je 416.000 eurov, če ima koncesionar eno koncesijo.

Za vsako nadaljnjo koncesijo je potrebnih 416.000 eurov dodatnega osnovnega kapitala.

61. člen

Koncesionar mora imeti nadzorni svet.

Vlada imenuje enega člana nadzornega sveta koncesionarja na predlog ministra, pristojnega za finance.

62. člen

Pooblaščena oseba ministrstva, pristojnega za finance, se lahko udeleži sej nadzornega sveta in skupščine koncesionarja.

63. člen

O dodelitvi koncesije za prirejanje posebnih iger na srečo odloča vlada, koncesijsko pogodbo z delniško družbo iz 55. člena tega zakona (v nadaljnjem besedilu: delniška družba) pa sklene minister, pristojen za finance.

Vlada mora o vlogi za dodelitev koncesije odločiti najkasneje v šestih mesecih.

Minister, pristojen za finance, mora koncesijsko pogodbo skleniti v 45 dneh po dodelitvi koncesije.

64. člen

Koncesija za prirejanje posebnih iger na srečo se lahko dodeli delniški družbi, ki je registrirana za opravljanje dejavnosti posebnih iger na srečo.

65. člen

Koncesija za prirejanje posebnih iger na srečo se dodeli za največ deset let in se po poteku te dobe lahko podaljša.

Šest mesecev pred potekom roka iz prejšnjega odstavka lahko koncesionar zaprosi za podaljšanje koncesije.

Koncesija se lahko večkrat podaljša, vsakokrat za pet let.

67. člen

Vloga za dodelitev koncesije za prirejanje posebnih iger na srečo mora vsebovati:

- firmo in sedež delniške družbe,

- izvleček iz vpisa dejavnosti delniške družbe v sodni register,

- statut delniške družbe,

- poslovni načrt delniške družbe najmanj za triletno obdobje,

- podrobne podatke o lastnikih delniške družbe, njihovih medsebojnih upravljalskih in kapitalskih povezavah,

- opis igralnice,

- pravila za vsako igro, ki se bo izvajala v igralnici,

- podatke o osebah, ki bodo vodile igralnico in dokaze o njihovi strokovni usposobljenosti,

- pregled potrebnega števila in kvalifikacijske strukture zaposlenih,

- pravilnik o izvajanju internega nadzora v igralnici,

- dokazila o zagotovljenem osnovnem kapitalu,

- navedbo vrste in obsega iger ter tloris igralnice,

- interne organizacijske predpise za delovanje igralnice (pravilniki in navodila),

- podatke o vrsti in številu igralnih naprav in igralnih pripomočkov s podrobnimi podatki za njihovo identifikacijo,

- podatke o zagotavljanju servisiranja in vzdrževanja igralnih naprav.

Z obsegom prirejanja iger na srečo po tem zakonu je mišljeno število igralnih naprav.

72. člen

Vlada odvzame dodeljeno koncesijo za prirejanje posebnih iger na srečo, če ugotovi, da:

- je bila koncesija pridobljena z namernim navajanjem neresničnih podatkov,

- koncesionar ni pričel poslovati v roku, določenem za začetek poslovanja,

- je koncesionar prekinil poslovanje za več kot tri mesece,

- koncesionar ne izpolnjuje več pogojev, ki jih določa ta zakon,

- koncesionar krši določbe koncesijske pogodbe,

- koncesionar krši sprejeta pravila posebnih iger na srečo,

- koncesionar ne poravnava v roku koncesijske dajatve,

- koncesionar krši določbo 56. člena tega zakona,

- koncesionar nadzornemu organu ne omogoči izvajanje nadzora ali se nadzoru izogiba,

- nastopijo dejstva, zaradi katerih koncesija ne bi bila dodeljena.

Na podlagi sklepa vlade o odvzemu koncesije iz prejšnjega odstavka koncesijska pogodba preneha veljati.

75. člen

Osnova za obračun koncesijske dajatve za vrsto posebnih iger na srečo iz 1. točke drugega odstavka 53. člena tega zakona je prihodek koncesionarja od te vrste iger. Osnova za obračun koncesijske dajatve za vsako drugo vrsto iger iz drugega odstavka 53. člena tega zakona pa so prejeta vplačila za udeležbo v posamezni vrsti iger, zmanjšana za izplačane dobitke za posamezno vrsto iger.

Osnova za obračun koncesijske dajatve se ugotavlja vsak mesec, ločeno za vsako vrsto posebnih iger na srečo. Mesečni obračun je dokončen.

V osnovo za obračun koncesijske dajatve se ne vštevata vstopnina in napitnina.

Za vrsto posebnih iger iz 6. točke drugega odstavka 53. člena tega zakona, za vsako drugo vrsto iger iz drugega odstavka 53. člena tega zakona, ki poteka brez pomoči človeka, ter za vse vrste posebnih iger iz drugega odstavka 53. člena tega zakona, ki se prirejajo po internetu oziroma drugih telekomunikacijskih sredstvih, se koncesijska dajatev obračunava in plačuje po naslednji lestvici:

|  |  |
| --- | --- |
| Mesečna osnova v eurih | Mesečna koncesijska dajatev |
| nad |  | do | znesek v eurih | + % | nad |
|  | – | 105.000 | – | 5 |  |
| 105.000 | – | 230.000 | 5.250 | 10 | 105.000 |
| 230.000 | – | 420.000 | 17.750 | 15 | 230.000 |
| 420.000 |  |  | 46.250 | 20 | 420.000 |

Za vsako drugo vrsto iger iz drugega odstavka 53. člena tega zakona se koncesijska dajatev obračunava in plačuje po stopnji 5% od osnove.

Koncesionar mora obračunati in plačati koncesijsko dajatev do petega dne v mesecu za pretekli mesec.

85.a člen

Vodje igralnic, krupjeji, vodje iger, osebe, ki opravljajo interni nadzor v igralnici, ter glavni in pomožni blagajniki morajo imeti dovoljenje za delo v dejavnosti prirejanja posebnih iger na srečo (v nadaljnjem besedilu: licenca), ki ga izda posebna komisija, sestavljena iz dveh članov, ki ju imenuje minister, pristojen za finance, in člana Odbora združenja igralnic pri Gospodarski zbornici Slovenije.

K vlogi za pridobitev licence mora koncesionar za osebe iz prejšnjega odstavka predložiti dokazila o izpolnjevanju pogojev:

* da ima oseba zahtevano izobrazbo in izpolnjuje druge pogoje, katerih minimum vsebin je opredeljen v igralniških standardih, na katere se v predpisu sklicuje minister, pristojen za finance;
* da izpolnjuje dodatne zahteve, ki jih za delovno mesto predpiše koncesionar;
* da oseba ni bila pravnomočno obsojena na zaporno kazen zaradi kaznivega dejanja zoper življenje in telo, človekovo zdravje, premoženje, gospodarstvo, pravni promet, uradno dolžnost in javna pooblastila ali javni red in mir.

Če oseba iz prvega odstavka tega člena ne izpolnjuje več pogojev za pridobitev licence oziroma preneha opravljati delo v dejavnosti prirejanja posebnih iger na srečo, za katero je potrebna licenca, mora koncesionar obvestiti komisijo iz prvega odstavka tega člena, ki licenco odvzame. Komisija o odvzemu licence obvesti nadzorni organ.

85.b člen

Nadzorni organ zaradi izvajanja določil tega zakona vodi posebno zbirko podatkov o osebah, ki so pridobile licenco.

V zbirki iz prejšnjega odstavka se zbirajo naslednji podatki: ime in priimek, datum in kraj rojstva, stalno ali začasno prebivališče, državljanstvo, izobrazba, datum pričetka veljavnosti licence in delovno mesto.

Podatki iz zbirke iz prvega odstavka tega člena se hranijo še eno leto od odvzema licence.

92. člen

Ne glede na določbe četrtega odstavka 53. člena in 55. člena tega zakona, sme delniška družba ali družba z omejeno odgovornostjo, ki ima sedež na območju Republike Slovenije, v igralnem salonu na podlagi koncesije kot svojo dejavnost prirejati posebne igre na srečo iz 6. točke drugega odstavka 53. člena tega zakona (v nadaljnjem besedilu: koncesionar za igralni salon).

Koncesionar za igralni salon mora imeti v lasti ali upravljanju objekte turistične infrastrukture. Objekti turistične infrastrukture so za potrebe tega zakona gostinski obrati, marine in igralnice.

Igralni salon se mora nahajati izključno v objektih iz prejšnjega odstavka, razen v igralnici.

Koncesionar za igralni salon mora imeti igralne avtomate, s katerimi izvaja posebne igre na srečo, v lasti ali na osnovi finančnega najema, pri katerem gre za takojšnji prenos lastninske pravice na koncesionarja za igralni salon.

Ne glede na prejšnji odstavek ima lahko koncesionar za igralni salon igralne avtomate tudi v najemu, vendar le od proizvajalcev igralnih naprav in samo za potrebe testiranja ter največ za dobo treh mesecev. Število igralnih avtomatov, ki jih ima lahko koncesionar v najemu, ne sme presegati 10% s koncesijsko pogodbo določenega števila igralnih avtomatov. Dovoljenje za najem izda minister, pristojen za finance..

94. člen

Najnižji znesek osnovnega kapitala koncesionarja za igralni salon je 208.000 eurov, če ima eno koncesijo.

Za vsako nadaljnjo koncesijo je potrebnih 208.000 eurov dodatnega osnovnega kapitala.

97. člen

V igralnem salonu je lahko nameščenih najmanj 50 in največ 200 igralnih avtomatov.

Igralni avtomat mora biti naravnan tako, da igralcem vrača povprečno najmanj 90% vloženega denarja.

V igralnem salonu mora koncesionar za igralni salon na vidnem mestu z napisom obvestiti igralce o minimalnem povprečnem odstotku vračanja vloženega denarja.

Če ima igralni avtomat več igralnih mest, se v smislu prvega odstavka tega člena šteje vsako igralno mesto za en igralni avtomat..

98. člen

Osnova za obračun koncesijske dajatve je vrednost prejetih vplačil, zmanjšana za izplačane dobitke.

Osnova za obračun koncesijske dajatve se ugotavlja vsak mesec. Mesečni obračun je dokončen.

V osnovo za obračun koncesijske dajatve se ne všteva vstopnina in napitnina.

Koncesionar za igralni salon obračunava in plačuje koncesijsko dajatev po stopnji 20% od osnove.

Koncesionar za igralni salon mora obračunati in plačati koncesijsko dajatev do petega dne v mesecu za pretekli mesec.

107. člen

Prirejanje iger na srečo nadzira Davčna uprava Republike Slovenije.

Nadzorni organ nadzira izvajanje tega zakona in drugih predpisov, izdanih na njegovi podlagi, nadzira opravljanje dejavnosti, izdaja odločbe, ter opravlja druge upravne in z njimi povezane strokovne naloge.

Nadzorni organ pri opravljanju nalog postopa po zakonu, ki ureja splošni upravni postopek, in zakonu, ki ureja inšpekcijski nadzor, če s tem ali drugim zakonom ni drugače določeno.

Če nadzorni organ pri opravljanju nadzora ugotovi, da se igre na srečo prirejajo v nasprotju s tem zakonom ali na njegovi podlagi izdanimi predpisi, koncesijsko pogodbo, sprejetimi pravili ali splošnimi akti, izda odločbo za odpravo ugotovljenih nepravilnosti.

V odločbi iz prejšnjega odstavka se določijo roki, v katerih mora prireditelj oziroma koncesionar odpraviti ugotovljene nepravilnosti. Rok ne sme biti daljši kot 30 dni od vročitve odločbe. Pritožba zoper to odločbo ne zadrži njene izvršitve.

Če prireditelj oziroma koncesionar v roku, ki ga je določil nadzorni organ z odločbo iz četrtega odstavka tega člena, ne odpravi ugotovljenih nepravilnosti, lahko nadzorni organ z odločbo prepove opravljanje dejavnosti v celoti ali deloma do izvršitve odločbe. Pritožba zoper to odločbo ne zadrži izvršitve.

Če prireditelj oziroma koncesionar ne izvrši odločbe ali če nadzorni organ pri ponovnem pregledu ugotovi, da se kljub izdani odločbi iste napake ponavljajo, lahko vlada odvzame koncesijo oziroma minister, pristojen za finance, odvzame dovoljenje.

Če nadzorni organ pri izvajanju nadzora ugotovi, da se igre na srečo prirejajo brez dovoljenja oziroma koncesije, izda odločbo o prepovedi prirejanja iger na srečo. Pritožba zoper odločbo ne zadrži njene izvršitve.

108. člen

Naloge nadzornega organa so:

- obravnavanje in analiziranje poročil o delu koncesionarja oziroma prireditelja,

- nadziranje računovodskih izkazov in revidiranih letnih poročil,

- nadziranje lastniške strukture, organiziranosti, internih aktov in poslovanja koncesionarja oziroma prireditelja,

- nadziranje izvajanja koncesijske pogodbe oziroma pogojev iz dovoljenja prireditelja,

- izvajanje neposrednega nadzora pri opravljanju vseh procesov, ki so neposredno ali posredno vezani s prirejanjem iger na srečo,

- poročanje ministru, pristojnemu za finance o poslovanju koncesionarja oziroma prireditelja,

- vodenje zbirke podatkov o osebah, ki so pridobile licenco, in o igralcih, ki so dali izjavo o samoprepovedi,

- (črtana),

- sodelovanje z organom, pristojnim za preprečevanje pranja denarja,

- vzpostavitev informacijskega sistema, ki je v neposredni povezavi z on line nadzornimi sistemi igralnih naprav koncesionarjev iz 80.a člena tega zakona in informacijskimi sistemi iz 3.a člena tega zakona,

- izvajanje nadzora preko nadzornega informacijskega sistema.

Če nadzorni organ na podlagi podatkov in ugotovitev oceni, da so pri opravljanju dejavnosti podani razlogi za sum kaznivega dejanja, obvesti o tem pristojne organe.

Za izvajanje nadzora po tem zakonu ima nadzorni organ pravico zahtevati sodelovanje drugih državnih organov, specializiranih organizacij, zavodov ali posameznikov, kadar to ni v nasprotju z interesi postopka.

Nadzorni organ najmanj enkrat letno o svojem delu poroča ministru, pristojnemu za finance.

Nadzorni organ sme podatke, ki jih je pridobil po tem zakonu, uporabljati samo za namene, določene s tem zakonom. Vsaka oseba, ki sodeluje oziroma je sodelovala pri opravljanju nadzora po tem zakonu, je zavezana vse v tem procesu pridobljene podatke, informacije in dejstva obravnavati kot poslovno skrivnost. Dolžnost varovanja tajnosti podatkov traja tudi po prenehanju delovnega razmerja pri nadzornem organu.

Po poteku treh let nadzorni organ podatke iz prejšnjega odstavka arhivira. Po treh letih od arhiviranja podatke uniči. Trajno hrani podatke iz registra koncesionarjev, igralnic, igralnih salonov ter prirediteljev klasičnih iger na srečo.

110. člen

Z globo od 30.000 do 250.000 eurov se kaznuje za prekršek pravna oseba, če brez dovoljenja oziroma koncesije pristojnega organa priredi igro na srečo (drugi odstavek 3. člena in prvi odstavek 3.a člena).

Z globo od 30.000 do 150.000 eurov se kaznuje za prekršek samostojni podjetnik posameznik ali posameznik, ki samostojno opravlja dejavnost, ki stori prekršek iz prejšnjega odstavka.

Z globo od 5.000 do 10.000 eurov se kaznuje tudi odgovorna oseba pravne osebe, samostojnega podjetnika posameznika ali posameznika, ki samostojno opravlja dejavnost, ki stori prekršek iz prvega odstavka tega člena.

Z globo od 1.500 do 5.000 eurov se kaznuje posameznik, ki stori prekršek iz prvega odstavka tega člena.

111. člen

Z globo od 7.500 do 52.500 eurov se kaznuje za prekršek pravna oseba, če:

1. sprejema ali posreduje vplačila za igre na srečo, oglašuje ali opravlja druge storitve v zvezi s prirejanjem iger na srečo za osebe, ki nimajo koncesije vlade oziroma dovoljenja ministra, pristojnega za finance (6. člen);

2. kakor koli sprejema vplačila in obljublja dobitek, pa to ni v skladu z 2. členom zakona (prvi odstavek 7. člena);

3. uporabi ali namesti igralno napravo, na kateri so nameščene simulacije iger na srečo ali igre, pri katerih se za vplačilo v posamezno igro in ugotavljanje nagrade ali dobitka uporablja plačilna tabela v nasprotju s tem zakonom (tretji odstavek 7. člena).

Z globo od 7.500 do 52.500 eurov se kaznuje za prekršek samostojni podjetnik posameznik ali posameznik, ki samostojno opravlja dejavnost, ki stori prekršek iz prejšnjega odstavka.

Z globo od 1.500 do 10.000 eurov se kaznuje tudi odgovorna oseba pravne osebe, samostojnega podjetnika posameznika ali posameznika, ki opravlja samostojno dejavnost, ki stori prekršek iz prvega odstavka tega člena.

Z globo od 1.500 do 5.000 eurov se kaznuje posameznik, ki stori prekršek iz prvega odstavka tega člena.

112. člen

Z globo od 5.000 do 35.000 eurov se kaznuje za prekršek pravna oseba, če:

1. prireja spletno igro na srečo, ki ni določena v koncesijski pogodbi (prvi odstavek 3.a člena);

2. ne poveže informacijskega sistema, na katerem prireja spletne igre na srečo, v informacijski sistem nadzornega organa in nadzornemu organu ne zagotovi bralnega dostopa do aplikacij, podatkov in sistemskih zapisov (drugi odstavek 3.a člena);

3. dovoli udeležbo pri spletnih igrah na srečo osebam, ki še niso stare 18 let (tretji odstavek 3.a člena);

4. prireja spletne igre na srečo v nasprotju s predpisom iz 3.a člena tega zakona;

5. delnice prenaša v nasprotju z določbami tega zakona (32. in 56. člen);

6. ne oblikuje obvezne varnostne rezerve (59. in 95. člen);

7. prireja posebne igre na srečo v večjem obsegu, kot je določeno v koncesijski pogodbi (70. člen);

8. v igralnici nista organizirana avdio video nadzor in recepcijska služba, tako da je zagotovljen nadzor nad osebami, ki prihajajo v igralnico (drugi odstavek 78. člena);

9. sporoči podatke iz evidence drugim osebam v nasprotju z zakonom (četrti odstavek 78. člena);

10. ne predpiše podrobnega načina izvajanja nadzora z avdio video napravami ali drugimi sodobnimi tehničnimi sredstvi (četrti odstavek 79. člena);

11. ne organizira nadzora nad prirejanjem iger na srečo na igralnih napravah in nadzora nad obračunom blagajn in trezorja (80. člen);

12. nima vzpostavljenega on-line nadzora oziroma če ravna v nasprotju s predpisom iz 80.a člena tega zakona;

13. opravlja posojilno dejavnost (82. člen);

14. dovoli obisk v igralnici osebam, ki še niso stare 18 let (83. člen);

15. dopusti, da delavec od igralcev sprejme napitnino, darilo, posojilo ali drugo ugodnost zase ali za koga drugega (88. člen);

16. dovoli, da delavec finančno pomaga igralcem (89. člen);

17. napitnino nameni v nasprotju z 91. členom tega zakona;

18. je v igralnem salonu nameščenih manj oziroma več igralnih avtomatov, kot je določeno v tem zakonu (97. člen);

19. ne predloži revidiranega letnega poročila nadzornemu organu (105. člen).

Z globo od 800 do 5.600 eurov se kaznuje tudi odgovorna oseba pravne osebe, ki stori prekršek iz prejšnjega odstavka..

113. člen

Z globo od 2.000 do 14.000 eurov se kaznuje za prekršek pravna oseba, če:

1. izvaja igre na srečo z igralno napravo, za katero nima dovoljenja za uporabo iz četrtega odstavka 3.b člena tega zakona;

2. udeležencev iger na srečo ne opozori na tveganja, zlasti na možnost zasvojenosti z igrami na srečo, jim ne zagotovi napotkov za odgovorno igranje ter informacije o tem, kje lahko dobijo pomoč ob zasvojenosti (8. člen);

3. najpozneje naslednji dan ne obvesti nadzornega organa in mu ne pošlje podatkov o udeležencu iger na srečo, ki zahteva samoprepoved (tretji odstavek 9. člena);

4. ne upošteva obvestila nadzornega organa o samoprepovedi in udeležencu iger na srečo dovoli vstop v igralnico ali igralni salon (četrti odstavek 9. člena);

5. prodaja srečke za klasične igre na srečo, za katere ni bilo izdano dovoljenje oziroma koncesija po določbah tega zakona (12. člen);

6. izkupička od prodanih srečk ne deponira pri banki v višini, ki zagotavlja izplačilo dobitkov (drugi odstavek 17. člena);

7. osnove za koncesijsko dajatev ne ugotovi na predpisani način (40., 75. in 98. člen);

8. koncesijske dajatve ne vplača ali ne vplača pravočasno (40., 75. in 98. člen);

9. ne vplača ali ne predloži dokončnega obračuna in dokazila o vplačilu razlike v predpisanem roku (41. člen);

10. skupna vrednost dobitkov pri klasičnih igrah na srečo ne znaša najmanj 40% vrednosti izdanih srečk pri številčni loteriji, loteriji s trenutno znanim dobitkom, kviz loteriji, tomboli ali srečelovu oziroma najmanj 40% vrednosti prodanih srečk pri drugih igrah na srečo (50. člen);

11. ne izplača dobitkov v roku, določenem v pravilih iger na srečo (prvi odstavek 51. člena);

12. dobitki, ki niso bili izplačani ali dvignjeni v roku iz 51. člena, ne pripadejo za namene, za katere je bila igra prirejena ali se ne uporabijo za dobitke (52. člen);

13. nadzornemu organu ne pošilja redno vseh predpisanih podatkov (76. člen);

14. v svojih evidencah ne zagotovi podatkov, na podlagi katerih obračunava koncesijsko dajatev (prvi odstavek 77. člena);

15. ne sestavi, nepopolno sestavi mesečni obračun koncesijske dajatve ali ga ne predloži pristojnemu davčnemu organu (drugi in tretji odstavek 77. člena);

16. ne vodi posebne evidence o igralcih, posebna evidenca ne vsebuje osnovnih podatkov za identifikacijo ali če vanjo ne vpiše vsakega igralca (tretji odstavek 78. člena);

17. gostom v igralnici niso na razpolago pravila iger (drugi odstavek 79. člena);

18. ne zagotovi vodenja posebne evidence o ugotovljenih nepravilnostih na igralnih napravah in pripomočkih ter pri izvajanju in poteku igre (peti odstavek 79. člena);

19. sprejema vplačila in izplačuje dobitke v drugi valuti, kot je določeno (81. člen);

20. prireja posebne igre na srečo v igralnici v nasprotju s predpisom iz 82. a člena tega zakona;

21. osebe iz 85.a člena opravljajo delo v dejavnosti prirejanja posebnih iger na srečo brez licence;

22. dopusti osebi iz 86. člena, da se udeleži posebne igre na srečo kot igralec v igralnici oziroma igralnem salonu, ki je v upravljanju ali v lasti koncesionarja, pri katerem je zaposlen;

23. nima igralne naprave v lasti oziroma v finančnem najemu (četrti odstavek 92. člena);

24. je ime igralnega salona v nasprotju s 96. členom tega zakona;

25. igralni avtomat ne vrača povprečno najmanj 90% vloženega denarja (97. člen);

26. prireja posebne igre na srečo v igralnem salonu v nasprotju s predpisom iz 99. člena tega zakona;

27. ne vodi dnevne evidence stanja in sprememb stanja domače in tuje gotovine, drugih plačilnih sredstev ter žetonov v blagajni in trezorju (106. člen).

Z globo od 2.000 do 14.000 eurov se kaznuje za prekršek samostojni podjetnik posameznik ali posameznik, ki samostojno opravlja dejavnost, ki stori prekršek iz 5. točke prejšnjega odstavka.

Z globo od 500 do 3.500 eurov se kaznuje tudi odgovorna oseba pravne osebe, ki stori prekršek iz prvega odstavka tega člena.

Z globo od 500 do 3.500 eurov se kaznuje tudi odgovorna oseba samostojnega podjetnika posameznika ali posameznika, ki samostojno opravlja dejavnost, ki stori prekršek iz drugega odstavka tega člena.

114. člen

Z globo 1.500 eurov se kaznuje za prekršek pravna oseba, če:

1. ne izvrši odločbe za odpravo ugotovljenih nepravilnosti (četrti in peti odstavek 107. člena);

2. inšpektorju za igre na srečo pri opravljanju nadzora ne omogoči pregleda poslovne dokumentacije, poslovnih prostorov in naprav za prirejanje iger na srečo, avdio-video trakov ali drugih zahtevanih podatkov ali ji kako drugače onemogoči opravljanje nadzora (četrti in peti odstavek 109. člena).

Z globo 500 eurov se kaznuje tudi odgovorna oseba pravne osebe, ki stori prekršek iz prejšnjega odstavka.

115. člen

Z globo od 800 do 5.600 eurov se kaznuje za prekršek pravna oseba, če:

1. prodaja srečke dalj kot 60 dni (14. člen);

2. pravil iger na srečo ne objavi na krajevno običajen način ali če udeležencem pri igrah ne predloži pravil iger na vpogled povsod, kjer se prodajajo srečke (tretji odstavek 22. člena);

3. spremeni pravila iger na srečo, ko je že začela prodajati srečke (23. člen);

4. dobitkov ne žreba pred komisijo, ki jo potrdi nadzorni organ (prvi odstavek 24. člena);

5. pred začetkom žrebanja dobitkov ne ugotovi števila prodanih srečk, neprodanih srečk ne zapečati ali uniči pred komisijo (drugi odstavek 24. člena);

6. brez dovoljenja pristojnega organa spremeni kraj oziroma odloži dan žrebanja dobitkov ali spremembe kraja žrebanja ali odložitve dneva žrebanja ne objavi tako, kot je bilo objavljeno obvestilo o prireditvi igre na srečo (prvi in drugi odstavek 25. člena);

7. odpove prireditev igre brez soglasja nadzornega organa ali če ne vrne prejetega denarja (četrti odstavek 25. člena);

8. žrebanje dobitkov ni javno (prvi odstavek 26. člena);

9. ne sestavi zapisnika o poteku žrebanja ali ga ne pošlje nadzornemu organu (drugi in tretji odstavek 26. člena);

10. sporočila o izidu žrebanja dobitkov ne objavi najpozneje v sedmih dneh od dneva žrebanja dobitkov (27. člen);

11. zapisnika o ugotovitvah iz prvega odstavka 28. člena ne pošlje nadzornemu organu (drugi odstavek 28. člena);

12. ne predloži nadzornemu organu obračuna prihodkov in odhodkov ter porabe čistega dobička (29. člen);

13. ne obvesti komisije, da imetnik licence ne izpolnjuje več pogojev za pridobitev licence (85. a člen);

14. ne obvesti igralcev z napisom na vidnem mestu o minimalnem povprečnem odstotku vračanja vloženega denarja (97. člen).

Z globo od 300 do 2.100 eurov se kaznuje tudi odgovorna oseba pravne osebe, ki stori prekršek iz prejšnjega odstavka.

**V. PREDLOG, DA SE PREDLOG ZAKONA OBRAVNAVA PO NUJNEM OZIROMA SKRAJŠANEM POSTOPKU:**

**/**

**VI. PRILOGE**

**/**

1. Zadeva C-452/04, Fidium Finanz AG (46. točka). [↑](#footnote-ref-1)
2. Zadeva C-64/08, Engelmann (37. točka). [↑](#footnote-ref-2)
3. Zadeva C-347/09, Dickinger Ömer (79. in 82. točka). [↑](#footnote-ref-3)